urtarrila | 2017 | Gortu\nBigarrena ere Aritxulegin\n2017(e)ko urtarrilak 29 -n gortu-kargitaratuta\nAtzo, urtarrilaren 28an, Aritxulegira joan ginen Peloia eta biok.\nBezperan euria egin zuen gauean. Goizean, jaiki eta gosaldu ondoren, kalea bustita zegoela ikusi nuen. Zortziretan neukan hitzordua Peloiarekin eta hamar bat minutu berandu iritsi zen.\n-Ze, Peloi, lo leon?\n-Ke ba! Buruba! Banetorren Larretxotik behera eta argazki-kamera sukaldeko mahai-gainean laga dudala akordatu naiz. Eta berriro etxera, haren bila.\nIritsi ginen Aritxulegira, eta lurra ez ezik paretak ere pixka bat bustita zeuden.\n-Goazen Endarako urtegira, eta bide batez Kopakarri ikusiko diagu.\nAritxulegiko tunela pasatu, Nafarroan sartu eta Endarako urtegira jaitsi ginen.\nAutoa han dagoen jatetxe baten kanpoaldean utzi (ez datorkit izena burura) eta Kopakarrira joateko harrapatu beharreko lepora igo ginen oinez, zementuzko pista batetik. Gora iritsi eta Citroen C15 bat ikusi genuen han aparkatuta.\n-Ta gu kuatroporkuatrua behean lagata! Eskerrak Larregi ez dan etorri, bestela aditu beharko ituan!\nAutora bueltatu eta Aritxulegirako bidea hartu genuen. Ordurako horma ia guztiak lehor zeuden. Txorreraren bat edo beste geratzen zen, baina lehor samar zeuden.\nBeheko sektoreetan jendea eskalatzen hasita zegoen, eta goiko aldeko Enarri sektorera joatea erabaki genuen.\nGiro ederra, gafeak garenik ez esan gero guri!\nErresakarik ere ez dugu behar aurpegi txarra edukitzeko.\nEnarri sektoreko 14. bideari ekin genion, Naturalhodei (4b, 20 m).\nPeloiak ekin zion lehendabizi, ohitura bihurtzen ari den moduan.\nAzkena etorri ginenean, Errege egunean, hotz handia egiten zuen, behean, Oiartzun aldean, baina ondo baino hobeto egon ginen eguzkitan, batere haizerik gabe.\nOraingoan ez zuen halako hotzik egiten, baina hasierako haize finak ederki freskatu zizkigun atzaparrak, lehen bide honetan. Gero askoz hobeto ibili ginen.\nA zer oparia egin diguten ekipatzaileek. Peloiak esan zuen bezala, aurten urteko batzarra Aritxulegin egin behar dugu, Arritxulo aterpetxean zehazkiago. Eta urteko batzarra ez bada, lehen seihilekoa balantzea egiteko batzarren bat edo asmatuko dugu (bankuek eta egiten duten bezala).\nIritsi zen Peloia gora eta deskuelgerik ez zegoela esan zidan. Ni harrituta. Krokisa begiratu eta arrazoi zuela esan nion. Segurtasuneko bi mosketoi utzi eta behera jaitsi nuen.\nOndoren, ni igo nintzen, soka goitik nuela, soka pixka bat eskuinerago eta beherago dagoen deskuelgera pasatzeko.\nAber Larregik argazki hau ikusita iruzkinen bat idazten duen.\nSokarekin egin beharreko maniobrak egin ondoren, Peloiak behera deskolgatu ninduen eta ondoko bideari ekin zion, krokisean 15 zenbakia duenari: Que onda caon (4a, 20 m). Hori ere gozatzeko bidea, erraza eta ederra.\nArgazkia ikusita norbaitek pentsa dezake foxtropeko pauso bat egiten ari dela.\nKonturatzerako goian zegoen.\nGora iritsi, soka deskuelgetik pasatu eta behera. Deskuelgeak, berriak direnez, mosketoi berri-berriak dituzte. Baina azkarregi ez gastatzeko, guk geure segurtasuneko mosketoiak erabiltzen ditugu. Denok gauza bera egiten badugu, askoz gehiago iraungo dute.\nPeloiaren atzetik ni.\nBide errazetan ze ondo eta ze gustura ibiltzen garen esan ondoren, eskuineko bi bideei begira jarri naiz. Hasieran plaka etzan samar bat dute eta gero kolpetik desplometxo bat. Esan nion Peloiari bidearen hasieran eroriz gero, txorkatilean min hartzeko arriskua dagoela. Ez gara puntako eskalatzaileak, baina badakigu ondo baino hobeto zer pausotan har daitekeen kolpe txar bat.\nEkin zion Peloiak Aialde bideari (5c, 15 m). Lehen kimikoa txapatu ondoren hasten ziren komeriak. Helduleku txikiak eta desplomea. Pauso arraro horietako bat.\nEta hantxe hasi zen Ryanair, Aiakoharriaair, Aritxulegiair edo ez dakit zer air. Peloiaren hegaldiak hasi ziren. Bigarren kimikoaren parera iristen zen, baina oso deserosoa da txapatzeko, eta hegan hasten zen. Halako batean, bigarren kimikoaren parera iritsi eta txapatu ezinik erori eta beheko plaka etzanari kolpe ederra eman zion eskuineko hankeko orpoarekin.\n-Federatu al haiz? -Peloiak niri.\n-Duda iten al dek? Eta hi?\n-Ahaztu egiten zaidak.\n-Ba oraingoan akordatuko haiz.\nGero nik ekin nion, baina nik ere ez nuen lortu bigarren kimikoa txapatzea. Nahikoa zen 30 cm beherago egotea, arazorik gabe egiteko. Baina, tira. Hurrengorako.\nOrduan ondoko bideari ekin genion, 18. zenbakia duenari: Gure ametsak (5c, 15 m).\nHori hobeto ekipatuta dago, gure ustez. Lehen kimikotik bigarrena berehala txapatu eta pausoa lasai-lasai egiteko aukera ematen du.\nNik egin nuen lehendabizi, eta ondoren, Peloiak. Desplometxoa pasatu ondoren, helduleku bat hautsi nuen, eta behera. Baina minik hartu gabe. Bidea bukatu eta Peloiaren txanda.\nEderki egin zuen Peloiak, eskuineko hankeko orpoan kolpea hartuta gero ere.\nGoiko aldean bideotxo bat grabatu nion.\nBazkaltzera etxera txintxo-txintxo joaten garenez, trasteak jaso eta Arritxulo aterpera joan ginen.\nZerbezatxo bana hartu, asteburu pasa han ze ondo egongo ginatekeen esan eta Zumaiara bueltatu ginen. Baina berandu baino lehen, han izango gara berriro ere, jaun-andreok.\nZorrak zor lepoa lodi.\nIdatzi nuen aurreko batean 2016ko laburpen bat edo egin behar nuela. Eta egin dut bideo bat diapositiba moduan. Baina ez dut asmatu nahi nuen musika jartzen bideoari. Lortu bezain pronto jarriko dut.\nMila esker irakurtzeagatik, honaino iristeko adorea izan baduzu. Hau ere izango da zerbait, 5a, 5b edo 7c. Ez zarete makalak!\nKategoriak Aiako harria\t| Utzi erantzuna\nUrte berri hotz Aritxulegitik!\n2017(e)ko urtarrilak 6 -n gortu-kargitaratuta\nHotz hasi zaigu urtea, baina horrek ez digu gortzeko gogoa kendu.\nAurreko astean ere hotz egiten zuen Eginon, eta batez ere hara iristeko bidean, eta giro ezin ederragoarekin eskalatu genuen. Esperientzia hori barneratuta (haizerik gabe eguzkitan ondo baino hobeto egoten dela, alegia), ez dugu zalantzarik izan gaur Aritxulegi aldera joateko. Normalean baino beranduago, noski. Eguzkiari irteten utzi behar zaio.\nAurreko batean Peloiak eta biok mano-mano Basurdeen begiratokia egin genuen batean, konturatu ginen bide berri pila bat zabaldu zituztela, baina orduan ohar batzuk jarri zituzten inork ez eskalatzeko, artean ez baitzeukaten Aiako Harriko parkearen baimenik. Baina, orain beda zabaldu da eta paradisua aurkitu dugu Gipuzkoan bertan. Eskura eta guretzako moduko bidez beteta. Mila miloi esker ekipatzaileei. Opari makala egin diguzue.\nAtzo bertan jaso nuen Ramon Gaztañagaren mezu bat, Aritxulegiko krokisekin. Badirudi pentsamendua irakurri didala, gaur joateko asmoa genuen eta. Mila esker, Ramon!\nBidean izotzaren erreinua ikusi dugu, izotza nagusi bazter guztietan. Oiartzuna iritsi garenean, -3º C markatzen zuen autoko termometroak. Arritxulon, zerbait gutxiago.\nTrasteak hartu eta abiatu gara, giro ezin hobearekin eta zelaiak izoztuta.\nKrokisean agertzen den lehen sektorera jo dugu, hasteko. Aske eta Agorre izeneko bi eremu ditu.\nBeheko zatian, Aske izenekoan, lau bide daude, eta laurak egitea erabaki dugu. Ordurako giro ezin hobea geneukan. Txamarra kendu eta kamiseta eta sudaderarekin egin dut lehen bidea. Beste guztietan, sudadera ere sobran neukan. Peloiak esaten duen bezala, ez sinesteko moduko giroa.\nPeloia gogotsu etorri da, eta berak ekin dio lehendabizi bide horietako bakoitzari.\nHemen, lehenengoari begira. Laritz (4b). Granito ederrean.\nHaitza oso itsaskorra da, eta heldulekuak askotan txikiak badira ere, oinetan konfiantza izanda ederki joaten da gora poliki-poliki. Ez dakit kaskoa jantzi duen, burua motxilan sartu duen, Photoshopekin moztu dudan…\nGora eta gora beti.\nPeloiaren atzetik nik egin dut. Bide guztiek deskuelgea dute goian, eta horrela erraz eta azkar samar egiten dira.\nBigarrena, Aruba (5b), zailxeagoa iruditu zaigu eta pixka bat gehiago kostatu zaigu.\nHemen Peloia bideari ekiten.\nHirugarren kimikotik aurrera (oker ez banabil) pauso fin bat dauka. Ia heldulekurik gabe pasatu beharreko horietakoa. Fedezko aderentzia. Haitzaren itsasgarritasunaz fidatu behar. Gaztelaniaz, jergan, “paso de fé” esaten zaion horietakoa. Ez gara gu oso sinestunak, baina pasatu dugu behintzat. Ave maria.\nEgin dut nik ere, eta ondoren, hirugarrenari ekin dio Peloiak. Ariletxugi du izena eta 5c zailtasunekoa dela dio krokisak, baina Larregi egon izan balitz (gaur hirugarren errege magoa falta genuen) dekotatzea ere proposatuko luke akaso. Batek daki. Egunen batean probatzen badu, esango digu.\nHasieran, desplometxo bat gainditu behar da, baina berehala konturatu gara ez dela hori bideko pauso gogorra (krux esaten diote orain).\nPausotxoa pixka bat gorago dago, eta aderentziakoa da.\nHemendik aurrera hasten da, gutxi gorabehera.\nEgin dugu biok, eta gustura geratu gara.\nOndoren, sektorean geratzen zitzaigun laugarren eta azken bidera jo dugu. Kilinxki (4b). Bide hori motxilarekin egin dugu, lastre ederra hainbeste arropa kendu eta motxilarik gabe arin-arin eskalatu ondoren.\nDotore, motxila eta guzti.\nEta pixka bat gorago, sektoreko olagarro guztiak harrapatu ondoren.\nAtzetik ni igo naiz. Ni ere motxilarekin, noski. Eta ailegatu bezain pronto, aurrera jarraitu dut Agorreko sektoreko lehen bidetik.\nBadator Peloia atzetik.\nLuze hori oso erraza da (3b), baina hurrengo sektorearekin lotzeko aproposa.\nHurrengo luzeari, Pizkor (4b) izenekoari, Peloiak ekin dio.\nHasieran pausotxo arraro bat, klaro ke gero, baina ezin izan nuen… Bai! Librean, jakina!\nEzkerreko tontorrera irteteko esaten nion nik, baina eskuinetik jarraitzea erabaki du.\nIritsi naiz ni ere bilgunera. Aske eta Agorre finikitatuta. Erlojuaren aurka gindoazenez, Kakua izeneko sektorea hurrengorako utzi eta Fuxina izenekora jo dugu.\n-Beno, ez daukagu denbora gehiegi. Bide bat hemen, eta behera.\nKrokisari begiradatxo bat, paretari beste bat, eta 12. bidea egitea erabaki dugu: Garbantxoa (5a).\nNik ekin diot oraingoan, motxila eta guzti. Hasiera oso bertikala, eta pixka bat heldulekuak ondo bilatzekoa. Gorago izugarrizko babaresarekin egin dut topo. Ezkerretik eskuinera doa eta krokiseko argazkian nabarmen-nabarmena da. Horrelako babaresa ederra heldu ondoren, pena eman dit askatzea, eta uste dut gehiegi joan naizela eskuinera. Eta ondoren, kontuak. Pare bat pauso oso fin eta kostata iritsi naiz hurrengo kimikora. Eguneko zailena iruditu zait.\nZer ikusi, hura ikasi. Eta horixe egin du Peloiak. Ni eskuinera joan banaiz, bera ere bai. Eta gero, lanak.\n-Laksai, Etxeberria. 5a baino ez dek eta!\nGauza bera esan dit Peloiak.\n-5b eta 5c hain elegante egin, eta 5a hau egiteko a zer sufrimendua!\nUste dut aurten Aritxulegiko granitotan urtu behar ditugula gure katu oinak. Ez da txarra!\nEskalatzen ari ginela, konturatu gara jendea bazebilela mendian, eta une batetik bestera eskalatzaileak agertuko zirela iruditzen zitzaigun. Baina ez da hala izan. Bakar-bakarrik egon gara.\nMila esker, berriro ere, ekipatzeko lan itzela hartu dutenei! Ez zarete makalak!


Laster irekiko da Berlingo Freie unibertsitateko irakurlea hautatzeko deialdia | Etxepare Euskal Institutua\nLaster irekiko da Berlingo Freie unibertsitateko irakurlea hautatzeko deialdia\nMundu osoko 34 unibertsitatetan sakabanatutako irakurlez osatutako sarea du Etxepare Euskal Institutuak; hau da, atzerriko prestigiozko unibertsitatetan euskara eta euskal kultura irakasten duten irakaslez osatutako sarea. Zu ere izan zaitezke bertako parte, izan ere, laster irekiko da Berlingo Freie unibertsitateko irakurlea hautatzeko deialdia.\nDeialdi honen helburua da Euskara eta Euskal Kulturako irakurlea hautatzea izango da, Berlingo Freie unibertsitatean 2017-2018 ikasturtean aritzeko, luzatzeko aukerarekin.\nDeialdi honetan parte hartu ahal izateko baldintza hauek bete beharko dira:unibertsitateko graduko titulua izatea (edo lizentzia) eta 3 HE edo baliokidea izatea. Euskal Filologia, Euskal Ikasketak edo Itzulpengintza eta Interpretaziokoak (A Hizkuntza: euskara) dituztenak lehenetsiko dira; baita euskararen 4. HE egiaztatuta izatea ere. Gainera, Ingeleseko B2 maila eta Alemaneko B1 maila egiaztatua izatea eskatuko da.\nBaldintzak bete eta interesa baduzu, egon adi, laister irekiko baita deialdia!


Zer egin kreditu-txartela galtzen bada | Consumer\nZer egin kreditu-txartela galtzen bada\nErreakzio azkar eta egoki batek etorkizuneko arazoak aurrez diezazkiguke.\nKreditu txartelek dirurik eskudirutan ez eramateko aukera ematen dute eta, hala ere, haien bidez ia edozein produktu ordaintzeko aukera. Gainera, kredituan erosteko aukera ere ematen dute. Horren kostua banketxeko kontu korrontearen bidez ordainduko da, bera baita fia eta dagokion dendari erositakoaren zenbatekoa aurreratzen diona.\nBaina kreditu-txartelek eskaintzen dituzten abantaila ugariek eragozpen bat dute. Txartelaren osotasuna zaindu egin behar da. Hondatzen bada, baliteke erabili ezin izatea; beraz, aldatu egin beharko da. Gogoratu behar da txartelek banda magnetiko bat dutela, tresna egokiek irakurtzen dutena, eta, horren bidez, dendariek ordainketak kobratu ditzaketela. Banda magnetiko horrek kalteren bat izanez gero, txartela ezingo da erabili.\nTxartel bat ere desager daiteke, norbaitek lapurtu duelako edo galdu egin delako. Kasu horretan, erreakzio arduratsu eta azkar batek etorkizuneko arazoei aurrea hartzeko balio dezake.\nLehenbizi, enpresa igorleari jakinarazi behar zaio galera. Horretarako, emandako telefono-zenbakira deitu behar da. Zenbaki hori txartel berean etorri ohi da, eta, idatzi ez bada, beste bide batzuetatik aurkitu beharko da.\nAukerarik onena telefono bidezko komunikazioa da, azkarrena baita. Helburua konpainiari lehenbailehen jakinaraztea da, norbaitek txartel hori erabiltzen badu, erosketen prezioa kontuan kargatu ez dezan. Konpainiak txartela baliogabetuko du eta beste txartel bat eskatu ahal izango du.\nKonpainia igorlearekin komunikatzea lortzen denean, komeni da deiaren data eta ordua idaztea, baita hitz egiten den pertsonaren izena ere. Horrela, jakinarazpena egin dela frogatu ahal izango da, eragozpenak sortzen badira.\nOndoren, gutun bat idatz diezaiokegu konpainiari, telefonoz jakinarazi zaien gauza bera azaltzeko. Horrela jasoko da idatziz. Gutun horretan, idatzi zeneko eguna eta ordua zehaztuko dira.\nKreditu-txartela galdu izanaren arazoa da txartela aurkitzen duenak edo lapurtu duenak txartela erabili ahal izatea eta lapurrari dagozkion gastuak txartelaren jabeari kobratzea.\nTeorian, txartela desagertu dela jakinarazi bada, hirugarren pertsona hipotetiko horrek txartelarekin gastatu ahal izan duen zenbatekoa itzuliko du banketxeak, baldin eta txartela bertan behera uzteko izapideetan zabarkeria edo atzerapena egon bada.\nkreditu-txartel lapurreta pérdida-eu


ULMA Architectural Solutionsek garatutako barne estaldurentzako soluzio berria — Begira - Ulma aktualitatea\nULMA Architectural Solutionsek garatutako barne estaldurentzako soluzio berria\nULMA Architectural Solutionsek fatxada soluzioak barne espazioetara egokitu ditu.\nArkitektura garaikideak soluzio integraletarantz jo du, fatxadak barne espazio batzuekin bateratuz.\nEraikinak janzten eta bere fatxadak edertzen urte asko egin eta gero, ULMA Architectural Solutionsen joera hori zabaldu eta urrats bat aurrera egin dugu gure fatxada soluzioak barne espazioetara egokitzeko.\nSistema xume eta eraginkorra garatu dugu, gure materialaren ontasunei probetxua ateratzen diena (hormigoi polimeroa), ezin hobea bilakatuz barne espazioak estaltzeko, eta giro bakoitzari nortasun propioa eskainiz, ukitu pertsonalarekin eraikinaren multzo osoan.\nSoluzio pertsonalizatuak eskaintzen ditugu proiektu bakoitzerako hainbat testura, kolore, akabera eta formatuekin, zeinak aukera mugagabeak irekitzen dituzten diseinatzaileen kreatibitatea esploratzeko, espazio bakarrak eta pertsonalizatuak sortuz.\nHormigoi polimeroa harri-jatorrizko materiala da. Material konposatuekin lotutako agregakin silizeo eta basaltikoak –hala nola erretxinak–, soluzio natural eta pertsonalizagarria eskaintzea lortzen dute, material oso gutxik lor ditzakeen prestazio fisiko-mekaniko bikainekin.\nULMAn kontziente gara diseinuaren garrantziaz,, baina instalazioa funtsezkoa da proiektu baten arrakastarako. Horregatik, gure plakak erraz mekanizatu daitezke erreminta tradizionalak erabiliz, obran material doigarria bilakatuz mozteko, zulatzeko edo, behar izanez gero, ordezkatzeko bere erraztasunagatik. Oso erraza da entxufeak, etengailuak edo paretara lotzeko osagaiak modukoak instalatzea.\nGure produktuen kalitatea eta bermea ziurtatua dago sektorean 25 urtez goitik esperientzia arrakastatsua izan eta gero. Gure produktu guztiei ezartzen dizkiegun kalitate kontrol zorrotzak eta nazioarte mailan sona handiko erakunde batzuek igorritako entsegu eta ziurtagirien babesa gure ahaleginaren erakusgarri dira merkatuari behar bakoitzera egokitutako soluzioak eta ahalik eta berme handienarekin eskaintzeko.\nZabaldu informazioa gure katalogoa deskargatuz.\nSartu barne-estaldurak instalatzeko bideoan.


Merkataritza-kontaktuak gestionatzeko 5 programa (CRM) - Fundación Gaztenpresa\nGaztenpresan, gure helburua negozio berriei aholku ematea eta finantzaketa lortzea da. Hain zuzen, autoenplegua eta ekintzailetza sustatzen ditugu, eta horrexegatik dakigu zein den bere enpresa sortzen ari den edozein pertsonaren kezka handietako bat: Nola lortu bezeroak? Baina, pentsatu dugu bezeroak nola gestionatu, behin lortu eta gero? Bisita-txartelak gordetzea, telefono mugikorreko zerrenda eguneratuta izatea… Pertsona bakoitzak bere teknika dauka, baina profesional batek, garai digital honetan, sistema osoagoa behar du bere bezero-zorroari ahalik eta probetxurik handiena ateratzeko. Horretarako, bezeroak gestionatzeko sistemak daude, edo CRMak (Customer Relationship Manager sistemak).\nJarraian, lau CRM konponbide aurkezten dizkizuegu, zuen bezero-zorroa gestionatzen lagunduko dizuetenak.\nHilean 9 eta 79 euro bitarteko planekin, bezeroak gestionatzeko SumaCRM aplikazioa ETE-entzat bereziki eginda dago. Izan ere, haren sortzaileen artean beren bezeroak gestionatzeko arazoak izan zituzten bi ekintzaile daude, eta hori konpontzeko, aplikazio erraza eta baliagarria sortzea erabaki zuten, eta gainera, gestionatzen erraza. Beraz, orrialde bat sor dezakegu kontaktu bakoitzeko, eta hartan, elkarrizketa, mezu elektroniko edo lan guztiak sartu. Doako bertsio bat du, funtzionaltasun guztiekin, baina muga hauek ditu: gehienez bi erabiltzaile, 100 kontakturako agenda, 50 MB-ko tokia fitxategiak gordetzeko, bost negoziazio eta bost kasu. Bestalde, nahi adina ohar eta ataza sar daitezke.\nCRMen sektorean aitzindaria den konponbideetako bat da. Osoena eta pertsonalizagarriena da, eta ez da sektoreko aplikazio klasikoak baino gutxiago. Izan ere, egia esan, Salesforce aplikazioak, CRMen funtzionalitateez gain, bezeroen arretarako (desk), salmentetarako eta marketinerako plataforma espezifikoak ditu, besteak beste. Aplikazio bakoitza (haiek “hodei” esaten diete) bere aldetik erosi behar da. Bi eragozpen nagusi ditu: alde batetik, ikaste-kurbarik luzeena du, eta beste batetik, garestienetako bat da; adibidez, Sales Cloud edo salmenten hodeiari dagokionez, erabiltzaile bakoitzak 70 eta 270 euro bitarteko prezioa ordaindu behar du hilabetean. Hori bai, funtzionaltasunei dagokienez, ez du parekorik.\nKasu honetan, open source programa bat da, gure zerbitzarian doan deskargatu eta instala dezakeguna, baldin eta beharrezko ezagutzak baditugu. Ez dugu lizentziarik ordaindu beharko, baina denak behar bezala funtzionatzeaz arduratu beharko dugu. SuiteCRMren jatorria SugarCRM aplikazioa da (erreferentziazko CRM bat), eta bezeroak gestionatzeko funtzionaltasun berberak ditu; hala nola, bezeroei lotutako kanpoko dokumentuak atxikitzea, lan eta ekitaldiak gogorarazten dituen agenda bat sortzea, eta produktu eta zerbitzuak zein haien tarifak gestionatzea. SuiteCRM aplikazioan, beste modulu osagarri batzuk ere badaude, doan erants ditzakegunak.\nEnpresa-kontaktuak gestionatzeko aplikazio klasiko bat da. Highrise oso plataforma intuitibo eta erabilerraza da. Beste aplikazioek bezala, kontaktuak Excel artxibo batetik eta helbide elektroniko batetik inportatzeko aukera ematen du. Highrise aplikazioan, kontaktu bakoitzak fitxa bat du; hartan, haren datu guztiak, harekin ditugun interakzio guztiak eta harentzat zer lan egin behar ditugun idatz dezakegu. 24 eta 149 dolar bitarteko prezioa du hilean, erabiltzaile kopuruaren arabera. Halaber, doako plan bat ere badu, baina bi erabiltzailek soilik erabil dezakete, gehienez 250 bezero sar daitezke, eta ezin da dokumenturik erantsi. Baina, Google Drive eta Dropbox aplikazioen garai honetan, nork du dokumentuak atxikitzeko beharra?\nBerez, ez da CRM bat, baina izan daiteke. Alegia, LABORAL Kutxak, Gaztenpresa ahalbidetzen duen erakundeak, doako fakturazio- eta aurrekontu-programa bat eskaintzen die bere bezeroei: Gestiolan. Programa horri CRM modulu bat gehi dakioke. Beraz, bezero bakoitzari buruzko merkataritza-informazioarekin batera, fakturazio-fluxu guztia kontrola daiteke. Modulu hori, Gestiolanen nukleoa ez bezala, ez da doakoa. Haren funtzioak eta kostua kontsulta ditzakezu hura garatzen duen enpresaren web-orrian: 3e Trade.


[BIDEOA] Eskarne Mujikak Agota Kristofen ‘Analfabetoa idazle’ narrazio autobiografikoa euskaratu du – KULTUR SHAREA\nEskarne Mujika itzultzaileak eta Anjel Lertxundi idazleak Agota Kristofen Analfabetoa idazle narrazio autobiografikoa aurkeztu dute, Jorge Gimenez Bech Alberdania argitaletxeko editorearekin batera.\nAnjel Lertxundi pozik agertu da argitaletxeak “diamante fin hau” plazaratzeko erabakia hartu duelako. Izan ere “opari bat da euskal irakurleontzat, eta are handiagoa akaso euskal idazleontzat Agota Kristofen gogoeta eta oroitzapen hauek geure hizkuntzan irakurri ahal izatea”, adierazi du idazleak. “Ohituta gaude, hizkuntzaz ari garenean, ikuspegi politikotik, soziolinguistikatik edo hizkuntzalaritzatik hitz egiten. Are gehiago euskara bera tarteko denean. Gure kultur eta hizkuntza jardunak aukera bat eta beraren emaitzak dira”. Lertxundik adierazi duenez, oso bestelako ikuspegia da Kristofek Analfabetoa idazle liburuan azaltzen duena, literaturaren barrutik heltzen baitio hizkuntzen arteko dialektikari, eta, adibidez, alemana, errusiera edo frantsesa bera hizkuntza etsaitzat definitzen dituenean, literaturgile baten ikuspegitik egiten du gogoeta, ez jarrera politiko edo soziologiko edo soziolinguistiko batetik. Oso bakanetan egokitu zaigu hizkuntz aldaketaz eta ama hizkuntzaren galeraz hain jardun gordin eta aldi berean literarioa irakurtzea. Euskaratik, zalantzarik gabe, mezu gehigarri eta erantsi ugari bilatu dio irakurleak Kristofen kontakizun autobiografiko honi”.\nEskarne Mujikak, bere aldetik, Kristofen bizitzaren zertzelada nagusiak aletu ditu: “Estalinismoak eta pobreziak markaturiko haurtzaro eta nerabezaro baten ondoren, oso gazterik ezkondu zen. Handik gutxira, Hungariako herria gobernuaren eta komunisten aurka altxatu zen, baina sobietarrek matxinada eragotzi zuten eta berehala etorri ziren errepresaliak: hildako ugari, eta jende asko eta asko Sobietar Batasunera deportaturik. Senarra atzituko zuten beldurrez, bikoteak alabatxoa hartu eta Austriara joatea erabaki zuen. Austriako muga iragan, eta, gero, Suitzara joan ziren, eta hantxe bizi izan zen Kristof, hirurogeita hamasei urterekin hil zen arte”.\nIdazle hungariarraren literaturari dagokionez, “ezkortasun beltza darie haren lanei. Damu omen zen Hungaria utzi izanaz. Editore frantsesari esan zion nahiago zuela bi urte presondegi sobietar batean eman izan balitu, erloju-fabrika suitzar batean hogei urtez lanean jardun baino. Dena arrotz zitzaion. Deserriak zauri sakona egin zion. Deserroturik sentitzen zen. Familia galdu zuen, herri baten parte izateari utzi zion; ezin zuen bere hizkuntzan bizi. Erdibi eginda geratu zen betiko. Alienatua. Iraganaz gabetua”.\nUme-umetatik, Kristof gaitz sendaezin batek jota zegoen: irakurketa. Sasoi hori, haurtzarokoa, izan zen, inolako zalantzarik gabe, haren bizitzako zoriontsuena. Era berean, idazteak ez zion bizitzen uzten, baina idatzi gabe ezin zuen bizi. Horren adierazgarri, honela dio idazleak Analfabetoa idazle liburuko pasarte batean: “Ziur naiz, hala ere, idatzi egingo nuela, berdin dio non, berdin dio zein hizkuntzatan”. Omenaldi kutsuko baieztapen batez amaitu du itzultzaileak bere jarduna, “Literatura izan zuen Kristofek ihesa eta, aldi berean, aterpea”.\nTags: Alberdania, Analfabetoa idazle, Anjel Lertxundi, Eskarne Mujika


Bigarren trenbide transiberiarra - ZientziaEus\nBigarren trenbide transiberiarra\n1986/06/01 Azkune Mendia, Iñaki - Elhuyar Fundazioa | Etxeberria, Isabel Iturria: Elhuyar aldizkaria\nOrain dela gutxi inaguratu berria da Sovietar Batasunean trenbide berri eta luzearen lehen zatia. Trenbideak 3.000 km. izango ditu.\nOrain dela gutxi inaguratu berria da Sovietar Batasunean trenbide berri eta luzearen lehen zatia. Trenbideak 3.000 km. izango ditu eta izotz iraunkorren gainean Ekialdeko Siberia zeharkatuko du. Munduko lurralderik aberatsenetakoak daude han. Izan ere mineral eta erregai-kantitate ikaragarriak aurkitu dituzte.\nHori dela eta, Sovietar Batasunak zibilizaioa eraman nahi du bi milioi urteko denboraldiaren ondoren Ekialdeko Siberiak dituen lurralde izoztuetara. Arkeologoek iragarri dutenez, Yakut-eko taiga urrutietan Harri-aroko zibilizazioa ba omen zen duela bi milioi urte. Yakut aldea hain zuzen, Munduko lurralderik hotzenetakoa da; neguan -40°Cko tenperaturak egon ohi dira eta zolua beti izoztua dago 1.500 metroko sakoneraraino.\nBaina sobietarrek, Yakut aldeko taiga aberatsa menperatzeko projektua burutzen ari dira. Izan ere arkeologoek ez-ezik, geologoek ere egin dituzte aurkikuntza baliagarriak. Diotenez, 88 bilioi tona ikatz eta 7,7 milioi tona burdina daude han; munduan ezagutzen diren baliabidetan %10a gutxi gorabehera. Trenbide berriaren iparraldean gas pilo ikaragarriak daude, eta gorago berriz urrea eta diamanteak.\nTrenbide berriaren (BAL deitzen diote: Baikal-Amur Linea) lehen zatian Nagorny herria da puntu nagusia. Han, aire zabaleko meategi ikaragarrian 13 milioi tona ikatz ari dira ateratzen urtero. Inguru haietan burdin mea ere ugari dago eta urtero 9 milioi tona tratatzeko fabrika eraiki dute. Indarretxe termiko batek bestetik, metalurgi fabrikak energiaz hornituko ditu.\nUdokan inguruan kobre asko dago. Sovietar Batasuneko meategirik aberatsenak zalantzarik gabe. Baina ez hori bakarrik: titanioa, burdina eta beste zenbait metal ugari dago han. Baina metal horiek lantzeko hain beharrezko den ikatza ere ez da falta. Kholdomi ibarrean berriz, eztainu, zink, kobre, berun, wolframio, bismuto eta molibdenoa aurkitu dituzte. Metal hauek lantzeko, Baikal lakura doazen ibaietako energia hidroelektrikoa erabiliko dute. Angara ibaian eta Ust-Ilmsky-n indarretxeak eraikiak dituzte.\nTrenbide berriaren bukaeran (Ekialdeko muturrean) ikatza ugari dago eta industria kimikoa garauko dute; zurgintzarekin zerikusia duena batipat.\nBAL projektua burutu dutenek diotenez, oraindik ere mineral asko dago alderdi haietan deskubritzeko. Priokhoyte inguruan, burdina, fosforita, eta metal ez ferrikoak daudela pentsatzen dute. Baina batez ere zura han dago. Sovietar Batasunak du munduan zurik gehiena eta BAL trenbideak hartzen dtuen lurraldetan 4 bilioi metro kubiko zur daudela kalkulatzen dute. Dena dela, alderdi haiek munduko hotzenetakoak dira eta zuhaitzei asko kostatzen zaie haztea. Kontu handia izan beharko dute beraz taiga ustiatzerakoan.\nHoriek kontutan harturik, Ekialdeko Siberiak lehengaiak merke eta ugari hornituko dizkio industria sovietarrari. Baina baita Ekialdeko industria kapitalistari ere.\nOraingo Transiberiarra gainera, zaharkitu samarra eta beteegia dago. Bestetik, mineral-tokietatik urruti doa, txinarren mugatik hurbil, eta gerra izanez gero, oraingo trenbidearen segurtasun falta begibistakoa da.\nKremlin-go arduradunentzat, BAL projektua Mendebaldeko Siberiak dituen petrolio- eta gas-piloak baino garrantzitsugoa da. Mendebaldeko tegi hauetatik dator Europa kapitalistara hain zuzen Reagan lehendakariak hainbeste gorrotatzen duen gasbidea.\nTrenbide berriaren linea nagusia bukatutakoan, taigaren ustiapenerako bigarren inbertsioaldia hasiko da. Ez dira gainera ahaztekoak trenbide berri honi ipiniko dizkioten adarrak eta izango dituen elektrifikazio-projektuak.\nSovietarrek BAL en plangintza honetan, 1,5 milioi kilometro karratu hartu dituzte (Britainia Haundia adinako zazpi) eta dagoenekoz milioi bat pertsona ari da lanean lurralde haietan.\nProjektuaren oztopo nagusiak\nZientzi Akademia Sovietarra, hasiera-hasieratik aritu da lanean BAL projektuan. Lurralde latz haietan, injinerutza alorrean izandako herebiziko oztopoak gainditzen Saiatu dira. Trenbide berriak izan ere, zazpi mendikate zeharkatzen ditu. Horretarako bederatzi tunel luze ebaki dituzte izotz iraunkorretan eta 126 zubi zabal eraiki dituzte neguan izoztu eta udaberrian gainezka egiten duten ibai gainetan. 700 milioi metro kubiko lur garraiatu dituzte jadanik - 40°C eta + 40 °C bitarteko tenperatura duten alderdi haietan.\nBi izan dira projektua burutzerakoan aurkitu dituzten buruhauste nagusiak: izotz iraun korrak eta lurrikarak. Ekialdeko ia Siberia osoan izan ohi dira lurrikarak: ehundik gora urtero. Eta astinaldi txikiek ere honda ditzakete izotz iraunkorrak, barrura ura sartu eta bigunduta. Mende honetako 60. hamarkadan, Olekma ibaiako zubiaren zimenduek hiru lurrikara handi (Richterren eskalan 9koak) jasan zituzten. Lurrikara bakoitzean lau metro zabaleko zuloak sortu ziren eta 5 km.ko matxurak aurkitu zituzten. Sismologoek ziotenez, 100 tonako harri-puskak aideratu omen ziren.\nBAL projektuan ari direnentzat beste oztopo bat lurrikaren estatistikarik eza da. Beraz, lehen gertatu ziren lurrikara handien epizentrua aurkitzeko sistema berrien premia izan dute. Lur-zoluaren egiturak dituen deformaziotan oinarriturik, lurrikaren mapa osatu ahal izan dute. Horri esker, punturik arriskutsuenak saihestu egin dituzte trenbidea diseinatzerakoan.\nBaina hala ere tsar-en garaiko Lehen Trenbide Transiberiarrean baino zailtasun handia goak dituzte BAL honetan. Izoztz iraunkorrak guztiz sakonak bat dira. Yakut inguruan 1.500 metrora dauden harkaitzak beti izozturik aurkitzen dira eta gezurra badirudi ere, injineruek izotz iraunkorrak oso Bustokoak dituzte, baldin eta urtzen ez badira behintzat.\nTrenbidea egiterakoan lur-kantitate handiak erabiliz gero izotzak urtu eta putzu sakonak sortzen dira. Horregatik trenbidea izotzezko ezponda gainean doa eta izotza babestearren (eguzki-izpiak isladatzearren) harriz estali dituzte ezpondak.\nHotz eta beroaldiak, etsai gogorrak dira zubientzat ere. Ekialdeko Siberia ibaiz josia dago eta udaberritan izotzak urtutakoan sekulako uholdeak izaten dituzte. Zubiak beraz, zimendu sendo eta sakonetan tinkatu behar izan dituzte.\nHala ere lanik zailenetakoa Kodar mendien azpiko eta Severo-Musik arteko tunela ebakitzea izan da. 15 kilometro ditu tunelak eta 1979. urtean istripua izan zen, mendebaldetik ari ziren langileek antzinako ibai baten ubidera erori zirelako. Ur berozko iturriak ere aurkitu zituzten izotzen artean eta tunela bertan behera uzteko zorian egon ziren. Baina berriro ekin diote lanari, nahiz eta tuneletik orduoro 30.000 metro kubiko ur hustu behar izan. Injinerutza zibilak inoiz izan duen lanik zailenetakoa dela diote, eta 1986. urtean bukatuko duten esperantzatan dira. Bitartean, 53 kilometroko trenbidea egina dago mendiaren inguruan trenak ibil daitezen.\nOztopoak oztopo Siberiako ondasunak Ekialdeko Ozeano Barerako bidean hasiak dira. Han, Vostochny-n, injineru sovietarrak beren itsasporturik handiena eraikitzen ari dira. Handik, zura, ikatza, metalak eta material landuak esportatuko dituzte Europara.\nTrenbidearen booma europan


ISPO Beijing (2021 urt 14-16)\naurrera Urtarrila 14, 2021 09: 00 arte Urtarrila 16, 2021 18: 00\nAt Beijing - Txina Nazioarteko Erakusketa Zentro Berria\nKategoriak: Enpresa Zerbitzuak, Jantziak eta jantziak, Kirolaren industria\nTags: Kirolak eta kirola, Kanpoko Aisia Kirol Ekipamendua, Elur kirolak, Osasuna eta ongizatea, carrera, Ur-Kirolak, Bike\nMerkatu gisa, Asia-Pazifikoa tamaina ia inimaginagarria da\nMerkatu gisa, Asia-Pazifikoa tamaina ia inimaginagarria da. ISPO Beijing-ekin, Asiako segmentu anitzeko kirol erakusketa nagusiarekin batera, dena elkartu gara: merkatuaren eragile guztiak, ezagutza kontzentratua, berrikuntza aitzindariak eta, noski, gure negozio irtenbide baliotsuak.\nAzokak kanpoko eremuen funtsezko berrikuntzak aurkezten ditu azokan\nAzokak, kirol kirolak eta eskia egiten dituzten arloetako berrikuntzak aurkezten ditu, eta kirol moda, ehunak eta zuntzak azken joerak aurkeztuko ditu 50,000 metro karratuen erakusketa espazio zabalean China International Exhibition Centre-n.\nSaltzaile, marka zuzendaria, banatzailea, diseinatzailea, atleta zarela komunikabideen ordezkaria edo iritzi lider nagusia (KOL) - Asiako kirol industriaren osotasunarekin bat egin nahi baduzu, leku bakarra izango da: ISPO Beijing\nErakusketari gisa edo ISPO bisitaria den bezala, Beijing kirol merkatu Asian funtsezkoa da.\nErakusketari gisa edo ISPO bisitaria den bezala, Beijing kirol merkatu Asian funtsezkoa da. Erakusketarientzat, ISPO Beijing kirol industriako jokalariek eta txinatarrek betetzen duten plataforma da. Etorkizuneko bazkide eta bezeroekin harremanetan jartzeko aukera duzu, lehiakideen estrategiak ikusi eta dagoeneko lankidetzak sendotzeko. Konektatu iritzi lider txinatarrekin (KOL) eta irabazi konfiantza munduko laster kirol merkatu handienean erakusteko.\nGainera, ISPO Beijingek hainbat ekitaldi eta tailer eskaintzen ditu\nGainera, ISPO Beijingek hainbat ekitaldi eta tailer eskaintzen ditu. Bisitari gisa, kirol merkatuarentzako joera, berrikuntza eta teknologiarik garrantzitsuenen inguruko iritziak lortuko dituzu. Neguko Olinpiar Jokoak 2022 aurrerago - Beijing industria osoarentzako leku zirraragarrienetarikoa da.\nMohamed Ahmed Fawzy 4 hilabete 26 egun\nMohamed Ahmed Fawzy naiz\nMatrix Advertising Company enpresaren jabea eta zuzendaria\nGuangzhou-ko D.PES erakusketara joateko gonbidapena behar dut\nMohamed ahmed txarra 4 hilabete 23 egun\nMohamed Ahmed Fawzy esan zuen:\nJanariak eta edariak (249)


Itsas gremion anaidia\nIzena: Itsas gremion anaidia\nTipologia Orokorra: Anaidia\nTipologia Zehatza: Anaidiak, Aduanak eta Bulegoak\nEraikin neoregionalista da, eta hasieran honela banatuta zegoen: beheko oinean kofradiaren biltegiak zeuden, lehenengo solairuan bilera gela eta bulegoak, eta bigarrenean eskola. Gaur egun, bigarren solairuan Eusko Jaurlaritzaren ikuskaritzako bulegoak daude.\nEraikinak oinplano angeluzuzena dauka, hormak manposteria hidraulikoz, harlanduz eta adreiluz eginda daude, eta lau isuriko estalkia dauka; zoruak baldosaz estalita daude. Biltegiko sarbidea zirkuluerdiko arkupe batean dago, eta bulego eta abarretako eskailerara joateko ate bat ageri da, ateburuarekin . Lehenengo solairuko leihoek leihoburua daukate, eta bigarrengoak zirkuluerdiko arkuan daude. Fatxadak konbinazio kromatikoa ageri du, hormetako material desberdinek osatua.\n1908an, kofradia dagoen lekuan, soto bat zegoen, eta bertan bideratzen ziren kofradiaren agiriak etab. 1922an, eraikin berria jasotzeko baimena lortu zuten, eta hura 1926an eraiki zuten, Ramon Kortazar arkitektoaren proiektuari jarraituz.


Italiar pop mistikoa entzungai, Tolosako Anandi Yoga eskolan - Tolosa - Tolosaldeko ataria\nItaliar pop mistikoa entzungai, Tolosako Anandi Yoga eskolan\nJosu Artutxa Dorronsoro 2019-05-30 15:59\nFlavio Banterla musikariak Veronan du jatorria, baina egun Tolosan bizi da. Larunbatean, ‘Mystic pop’ bakarkako lehen diskoaren aurkezpen kontzertua eskainiko du, 10:00etan.\nDuela hogei urte, Erasmus bekaren bitartez heldu zen Donostiara Flavio Banterla (Verona, 1975) artista, bertan amaitu baitzituen ingeniaritza informatikoko ikasketak. 2007an tresna informatikoen enpresa bat sortu zuen, eta 2015ean, monasterio batera joatea erabaki zuen, hausnartu beharra ikusten zuelako.\nIaz argitaratu zuen bakarkako lehen diskoa: Mystic pop. Lan honek, zoriontasunak bultzatutako bilaketa estetiko eta pertsonalaren intentsitate osoa transmititzen duela dio. Hori baino lehen, 2009an, Donostia Hiriko Pop Rock lehiaketa irabazi zuen, Trainsalpine Boys lanarekin. Hortik aurrera, Banterlaren musika sortzeko modua tonu argietara eta armonia klasikoetara moldatzen da, orkestren moldaketei eta sintetizatzaileei esker.\nMeditazio praktiketatik sortutako kantak izaki, ohiko oholtzez gain, leku sakratuak eta isiltasun espazioak baliatu ditu kontzertuak eskaintzeko. Gainera, Katapulta Tour Gipuzkoa 2019 zirkuiturako hautatuetako artista bat izan zen. Orain, martxoan ekindako Yoga Tour 2019 biraren barruan, Tolosan eskainiko du kontzertuetako bat, doan. Ohikoa ez bada ere, yoga, meditazioa eta musika nahastuko ditu, larunbatean, 10:30etik aurrera, Anandi Yoga eskolan. Artistaren esanetan, «Mystic Pop diskoko kantak, meditazio praktiketatik sortuak dira, bakarrak, entzuteko errazak eta kode sekretuak ezkutatzen dituztenak. Gainera, abestiak edertasunaz gozatzen duten pertsonei zuzenduak dira, eta bake espazioei buruz hitz egiten dute. Abiaduragatik gauza txikiez gozatu ezin dugunean, informazio gehiegikeriak irentsi gaituenean eta kanta bat amaitu gabe beste bat entzuten hasten garen mundu honetan, denbora geratu eta argia itzali nahi dut».\nSei saio gehiago\nArestian aipatu bezala, martxoan ekin zion artista tolosarrak 2019ko birari. Hain justu, Madrilen eskaini zuen lehen kontzertua. Azken bi asteetan, berriz, Irunen eta Santanderren aritu da. Tolosakoa, ez da ekaineko saio bakarra izango. Izan ere, Hendaian ere joko du hilabete amaieran. Azken saioak, Valentzian eta Murtzian izango dira, uztailean eta irailean.\n«Bira honetako kontzertuak, pertsona jakin batzuentzat daude prestatuta, yoga eta meditazioa interesatzen zaienentzat». Formatu akustikoa du, hiru instrumentu erabiliz: biolina, gitarra eta ahotsa.\nUne honetan, azken laneko L.I.G.O. single-aren bideoklipa ekoizten eta hurrengo diskorako moldaketak egiten dihardu artista italiarrak.


UEMAren Salto! udaleku ibiltaria Oiartzundik pasatuko da\nHaurtzaro Ikastolako, Oiartzo Batxillergo Ikastolako eta Elizalde Institutuko euskara taldeek parte hartu dute egitaraua prestatzen\nUEMAren Salto! udalekuetan parte hartuko duten 15 eta 18 urte arteko 56 gazteek Oiartzunen pasatuko dute ekinaren 26ko gaua, Haurtzrao Ikastolan. Egun horretan bertan Usurbildik abiatuko dira eta Oiartzunera heldu. Biharamunean, Arritxulo aterpetxetik abiatuko dira Berara.\nUdalerri euskaldunetako gazteen arteko harremanak sortzeko antolatutako Salto! udalekua ibiltaria izango da aurtengoan: Usurbildik Arantzara joango dira oinez. 56 gaztek eta sei begiralek osatuko dute espedizioa, tartean, hiru gazte oiartzuar ere izango dira.\nOiartzunen Harutzrao Ikastolako, Oiartzo Batxillergo Ikastolako eta Elizalde Institutuko euskara taldeetako ikasleak ere batuko dira Salto!ra: euren ardura izango da harrera egitea, sherpa lanetan aritzea et adenek elkarrekin afalduko dute Kontzejupean. Kantu-afaria izango dute, Ekain eta Malen Elizasuren eskutik.\nUEMAk eta Udalak ikastetxeekin elkarlana bilatu du eta jarrera ezin hobea izan dute ikasleek.


Lege abisua - Ingutek\nBeste web-orrialdeetara loturak, erabiltzaileak orri horiei eman diezaieketen erabilerara, orrialde hauen erabilera baldintza orokorretara, orrialde bakoitzak ezarritako baldintza orokorretaraeta behin-behineko baldintza espezifikoetara atxikituta daude. Baimendutakoaz kanpoko beste edozein erabilera espreski debekatuta dago.\nJoseba Gurutze San Miguel Larrañaga y otro CB-k alde bateko eran eta edozein unetan alda dezake, bere web-orriaren konfigurazioa, bere zerbitzu baldintzak eta edukia ere. Horrez gain, web-orria bera ezabatu, mugatu edo eten dezake behin-behineko edo betirako.\nZerbitzuaren hornitzaile gisa, Joseba Gurutze San Miguel Larrañaga y otro CB -k web-orri honetan eskaintzen diren zerbitzuak aurrera eramatea, erabiltzailearekin burutu daitezken komunikazioen pribatasuna modu eraginkorrean bermatzera eta noizbehinka sor daitezken kexei erantzuna ematera behartuta dago.\nZerbitzuen mantentze, konponketa, gaurkotze edo hobekuntza lanak burutu behar izanez gero, Joseba Gurutze San Miguel Larrañaga y otro CB-k honen sarbidea behin-behingoz eta aurre-abisurik gabe eteteko eskubidea du eta zerbitzuak eman edo hauek gehiago ez eskaintzeko eskubide erreserba ere, ahal izanez gero erabiltzaileari jakinarazten saiatuko delarik.\nJoseba Gurutze San Miguel Larrañaga y otro CB-k du web-orri honen jabetza intelektualaren eskubideen titulartasuna.\nEdozein momentutan, erabiltzaileak web-orri honen zerbitzuen legezko erabilpena egin behar du, indarrean dauden legeen arabera, Joseba Gurutze San Miguel Larrañaga y otro CB-ren jabetza intelektualaren eskubideak errespetatuz.\nZentzu honetan, erabiltzaileak web honen bidez burutzen dituen jarduerak legera, moralera, ordena publikora eta ohitura zintzoetara egokituko direla bermatzen du eta inola ere ez dela Joseba Gurutze San Miguel Larrañaga y otro CB-ren izen on eta irudi komertzialarentzako iraingarriak izango.\nErabiltzaileak ez du burutuko Joseba Gurutze San Miguel Larrañaga y otro CB-k bere eskura jartzen dituen zerbitzuen bidez web-orriaren edukiaren kalte edo aldaketarik eragingo duen, ez eta bere jarduera oztopatuko duen ekintzarik, inolako arazo teknikorik sortu gabe, birus informatikoak eraman ditzaken elementurik transferitu gabe edo web honetan kalte egin, nahastu, osoki edo zati batez oztopatu, ez eta beste erabiltzaileen posta elektronikoan bitartekatu edo aldatuz.\nSartutako datuen egiatasuna erabiltzailearen erantzukizun erabatekoa da, hau dela eta, datu okerrak edo ezegokiak emanez gero, Joseba Gurutze San Miguel Larrañaga y otro CB erabiltzaileari web-orri honetara sartzeko debeku eskubidea gordetzen du.\n5. Bermeen salbuespena eta web-orriaren eta bere zerbitzuen funtzionamenduarekiko erantzunkizuna\nEdozein kasutan, Joseba Gurutze San Miguel Larrañaga y otro CB-k bere ahalegin handienak egingo ditu web honen erabilgarritasun iraunkorra lortzearren.\nJoseba Gurutze San Miguel Larrañaga y otro CB-k erabiltzaileen eskuetan jartzen ditu datu pertsonalen pribatutasun sistemak hirugarrenei datu hauetara sarrera eragozteko. Joseba Gurutze San Miguel Larrañaga y otro CB-k datu pertsonalen segurtasuna, konfidentzialtasuna eta erabilgarritasuna bermatzeko beharrezko diren segurtasun tekniko eta antolakuntza neurri guztiak ezarri ditu.\nZentzu honetan, Joseba Gurutze San Miguel Larrañaga y otro CB- k ezagutza hau gertatuz gero sor daitezken kalte-galerekiko erantzukizun oro salbuesten du.\nJoseba Gurutze San Miguel Larrañaga y otro CB.-k arlo honetan segurtasuna bermatzeko neurri egoki guztiak ezarriak dituen arren, ez du bermatzen birusak ez eta web-orri hau osatzen duten beste edozein elementu, erabiltzailearen sistema informatikoan edo bere dokumentu elektronikoetan eta bere sistema informatikoan gordetako fitxategietan aldaketa sor dezaketenik (software eta hardware) ez dagoenik.\nJoseba Gurutze San Miguel Larrañaga y otro CB-k ez du bere gain hartzen edukietan ager daitezken eta sistema informatikoan, dokumentu elektronikoetan, fitxategietan etb. aldaketak sor ditzaketen birusek sor dezaketen izate oroko kalte-galeren erantzunkizunik.\nErabiltzaileek web-gune honi ematen dieten erabilera ez dago Joseba Gurutze San Miguel Larrañaga y otro CB-ren kontrolpean. Bereziki, elkarte honek ez du bermatzen erabiltzaileek web-orri hau baldintza orokorrak jarraituz erabiliko dutenik eta, bere kasuan, aplikagarri izan daitezken baldintza bereziak jarraituz, ez eta modu arduratsu eta zuhurrean egingo dutenik ere.\nWeb-orri honen edukiari dagozkion eskubide guztiak Joseba Gurutze San Miguel Larrañaga y otro CB-renak dira.\nJoseba Gurutze San Miguel Larrañaga y otro CB-ren diseinu, irudi, mapa, grafiko, marka, errotulu, zeinu bereizgarri edo logotipoak, Joseba Gurutze San Miguel Larrañaga y otro CB-ren titulartasuna dute, hauek legez esklusiboki ustiatzeko eskubide guztiak dituelarik.\nWeb-orri honek Joseba Gurutze San Miguel Larrañaga y otro CB-k kudeatzen ez dituen beste atari edo web-orrietako loturak izanez gero, elkarte honek adierazten du ez duela inolako kontrolik aipatutako atariengan, eta ez duela erantzunkizunik bertako edukiarekiko.\nErabilera eta nabigazio baldintza orokor hauek bai eta erabiltzailearen eta Joseba Gurutze San Miguel Larrañaga y otro CB-ren arteko harreman oro Espainiar Legeriak aztertuko ditu.\nBaldintza orokor hauen izate edo edukiaren edo erabiltzailearen eta Joseba Gurutze San Miguel Larrañaga y otro CB-ren arteko harremanen ondorioz sortutako edozein auzirako, bi aldeak, egokitzen zaien beste edozein foruri espreski uko eginez, Donostiako(Gipuzkoa) Auzitegi eta Epaitegien jurisdikzio eta eskumen erabatekoaren menpe egongo dira.


Trantsiziotik eratorritakoa - Busturialdeko Hitza : Busturialdeko Hitza\nIñaki Markaida argazkilari bermeotarraren erakusketa hartu du Gernika-Lumoko Kultur Etxeak. Artelanak ikusgai egongo dira hilaren 31 bitartean, erakusketa gelan.Margolanak diruditen argazkiak, argazki diruditen margolanen itxura hartzen duten erretrat...\nIñaki Markaida argazkilari bermeotarraren erakusketa hartu du Gernika-Lumoko Kultur Etxeak. Artelanak ikusgai egongo dira hilaren 31 bitartean, erakusketa gelan.\nMargolanak diruditen argazkiak, argazki diruditen margolanen itxura hartzen duten erretratuak. Iñaki Markaida argazkilari bermeotarraren erakusketa ikusgai ipini dute Gernika-Lumoko Kultur Etxeko erakusketa gelan, eta urtarrilaren 31 bitartean egongo da ikusgai.\nHogeita bederatzi lan biltzen ditu kultur etxeko aretoak. Zuribeltzekoak dira gehienak, baina kolorean ateratakoak ere badaude tartean: 11, hain zuzen ere. Horma zurietatik zintzilik dauden lanek erakusten dutenez, gainera, zuri-beltzekin kontrasteak egitea eta koloreekin jolastea gustukoa du artista bermeotarrak. Degradatuak eta koloreak difuminatuta erabiltzen ditu bere lanetan.\nMarkaidaren argazkiei erreparatzeko tartea hartuz gero, argiari eta koloreei ematen dien garrantzia nabari daiteke. Erakusketaren senaren ondorio izan daiteke. Argazkilaritza analogikoa eta digitala bateratzearen saiakeratik eratorritako emaitza da Markaidaren lana, eta, horretarako, sormena eta teknika nahastu dituela dio egileak.\nUrte askotan egindako lanaren emaitza da Gernika-Lumon ikusgai jarri duen erakusketa, eta bide horretan hainbat gai jorratu ditu bermeotarrak. Gai horiek beste hainbat monografiatakoak direla azaldu du, eta denak ere helburu bikoitzagaz landu dituela. Batetik, norbera gai horretan sartzea zen asmoa, errealitatetik erreskatatu eta sentimendu bilakatu arte. Bestetik, gaiak lantzerakoan edertasun plastikoa bilatzea izan du helburu, mezuaren gainetik eta, askotan, fantasia hutsera heltzeko. «Gero eta konbentzituago nago momentuaren aurretik eta ondoren lortzen den irudi bat dela argazkia», esan du.\nErakusketako argazkietan bere sustraiak eta jatorria ere nabarmen utzi ditu artistak. Bermoeko kaleak zein eraikinak zintzilikatu ditu erakusketa gelako hormetan, eta Bermeoko galerna gogora ekartzen duen irudia ere badago tartean.\nBestetik, erretratuak, giza gorputzak edota motiboak ere nabarmendu ditu argazki teknikekin jolastuz: andre baten eskuek eusten duten lore bat, kasurako.


Euskalduna denboraldi berria prestatzen ari da - Andoain - Aiurri.eus\nEuskalduna denboraldi berria prestatzen ari da\nJon Ander Ubeda 2019-08-13 08:37\nIker Dorronsororen aroa amaituta, Euskaldunako lehen futbol taldeak aro berriari ekingo dio Erregional Ohorezko Mailan. Justo Lillo izango da lehen entrenatzailea, eta Yerai Martin haren laguntzailea.\nLillo azken urteotan Gipuzkoako futbolean aski ezaguna da, talde ezberdinetako prestatzailea izan baita. Juanma Lillo futbol entrenatzaile ezagunaren anaia da, eta iraganean Real Unionen, Eibarren edota Liverpoolen prestatzaile fisiko gisa jardun zuen.\nAlor teknikoan ez ezik, jokalarien artean ere aldaketak izango dira. Uztailaren amaieraz geroztik, Lilloren esanetara lanean ari dira honako jokalari berriak: Koldo Galarreta, Alain Ugartemendia, Iñigo Deusto, Ander Iriarte, Luis Pérez, Unai Azkue eta Esteban Astiarraga.\nDebuta irailaren 14-15eko asteburuan\nErregional Ohorezko Maila. 18 talde: Euskalduna-Urola.\nJubenilen Ohorezko Mailako taldeak ere asteburu berean ekingo dio ligari, Pasaia taldearen aurka.


Karga-horma eta eraikinaren lurzoruaren inguruan barrera bat ipintzen da. Produktua hormetan egingo diren zuloetan barrena sartzen da, hortarako, erretentzio balbula bereziak erabiliz.\nBarrera presiopeko injekzio bidez egingo da, eta produktuak termitek egurrean gora egitea saihestuko du. Hormetan egiten diren zuloak 20 zm-ko distantziara egongo dira bata bestearekiko, eta hormaren lodieraren 2/3-ko sakonera izango dute. Halaber, lurzoruan ere zuloak egingo dira, 20 zm-ko distantziara eta 40 zm edo gehiagoko sakonera batekin.\nEra berean, oso garrantzitsua da barreretan injektatzen den produktua.. Horma zein lurzoruan barrera perfektua egitea ia ezinezkoa dela egiaztatu da; ezin dugulako jakin barruan zer dagoen. Ez dakigu produktua ondo zabaltzen ari garen, edo aldiz, adreilu baten zulora botatzen ari garen, isurbide batera�e.a. Hau dela eta, produktu uxagarri bat erabiltzen badugu, termitak tratatu gabe dagoen igarobide baten bila hasten dira. Aurkitzen dutenean, elkarri abisua eman eta ilaran pasatzen dira beraien helburura heldu arte: egurra.\nTratamendua eraginkorra izan dadin, produktu ez uxagarriak erabili behar dira. GARBI -n Fipronil duen produktu bat erabiltzen dugu, ez uxagarria eta kate-lana egiteko gai dena. Efektu atzeratuak ditu, eta irenste bidez eta elkar ukituz egiten du lan. Termitek ez dute detektatzen eta produktuan barrena pasatuz doaz, denborarekin gaixotuz eta gainerako beste kideak kutsatuz. Ingurumen-arazo gutxi sortzen ditu, intoxikazio zein usai aldetik. Bere ondorioa GABA efektu neuroerregulatzailearen inhibizioa da. Intsektuaren heriotza hiperrekzitazioz eragiten du.\nProduktuaren fabrikatzailearen esanetan, hiru hilabeteko epean, kolonian ez litzateke indibiduo bakar bat ere bizirik geldituko.\nFrantzian, 20 urteko esperientzia positiboa dago, eta sistema honen bidez tratatutako 100.000 bat etxebizitza. Uretan duen disolbagarritasun urriak eta mineraletan duen absorzio altuak, bere finkatze egokia ziurtatzen dute (lurzoru eta hormak), eta bere iraunkortasun luzea ere bai.\nFabrikatzaileak produktuaren 5 urteko funtzionamendu epea bermatzen du.\ntermitek eragindako kaltea


Abaltzisketan hirugarrenez, Jon Zubizarreta - Abaltzisketa - Tolosaldeko ataria\nAbaltzisketan hirugarrenez, Jon Zubizarreta\nTolosaldeko Ataria 2019-05-27 09:17\nTalde gaztea izango du alboan Zubizarretak, beste lau urtez, udalean.\nJon Zubizarreta Aldaia prest da aginte makila eskuan duela hirugarren agintaldiari ekiteko. 152 boto eskuratu ditu Herrigintza taldeak. Baliogabeak 5 boto, eta Zuriak 20 izan dira.\nAdur Gorostidi Urkia, Mikel Senperena Irastorza, Maialen Senperena Iztueta, Alexandra Egunez Irazusta, Aitor Otamendi Jauregi eta Unai Garmendia Urkiak hartuko dute zinegotzi kargua, Abaltzisketa herriaren alde lan egiteko prest agertu dira.%30,04ko abstentzioa izan da Abaltzisketan. Eta duela lau urteko Herritarrak taldeak baino 12 boto gehiago jaso dituzte.


Auzia Euskaraz (epaiBi): Boliviako funtzionarioek hizkuntza indigena bat jakin beharko dute\nBoliviako funtzionarioek hizkuntza indigena bat jakin beharko dute\n2015-09-08 Auzia Euskaraz!\nUztailaren 31z geroztik, Boliviako funtzionarioentzat beharrezkoa da gaztelaniaz gain 36 hizkuntza indigenetako bat jakitea. Boliviako Konstituzioaren 234. artikulua bete du horrela gobernuak. 2012ko lege batekin, bertako hizkuntzarik ez zekiten funtzionarioei hiru urteko epea eman zien gutxienez bat ikasteko. Lege horrek mota guztietako karguei eragin die: irakasleei, poliziei, militarrei...\nLa Paz hiriburuan egindako ekitaldian, presidenteak 2.500 ziurtagiri banatu zituen bertako hizkuntza indigenaren bat hitz egiteko gai diren langile publikoen artean, eta herriari zerbitzu hobea eskaintzeko urrats garrantzitsua dela azpimarratu zuen.


420-Seeds - Seed txikizkariak - Seed aholkularia\n16717 0 1 0 0 0\n420 haziak kalitate handiko F1 marihuana haziak hornitzen ditu. Gure Marihuana haziak Holandan ekoizten dira eta Holandako ekoizleetatik zuzenean datoz. Marihuana haziak iturrietatik zuzenean datozelako, oso prezio lehiakorrak eta kalitate ziurtatua eskaintzeko gai gara. Marihuana Seeds guztiak 10-eko paketetan saltzen dira eta mundu osora bidaltzen dira stealth-ekin. Irakurri ezeztatzea, erosi aurretik. marihuana haziak erosi nahi badituzu, erabili orain ordena botoia. Honek SSL txartel seguruen enkriptatutako ordainketa bidez ordainduko da. 420 Seeds Visa, MC onartzen du. Hitzak Marihuana Seeds edo 420 ez da agertuko zure adierazpenean.


Mutxurdin | Iritzia | Berria\nHaize hegoa, gau epela, ilargiaren argi; mutxurdinak leihoetan, teilatuan katu bi...». Mutxurdina: motz (bulba) eta urdin-en (ilezuri) batura omen, Orotariko Euskal Hiztegiaren arabera «solterona» (neskazaharra) edo «keinu garraztua duen emakumea».\nBada, hasi ei zen behinola Txirrita «neskazahar bat tentatzen» eta ezkontzeko eskatu zionean, neskaren amak dotea exijitu. Bertsolariak orduan, errezeloz edo, ezkongaiaren iraganaz galdetu zion: «Diru truke alaba nahi zenuke saldu, le(he)nago erostunik ez al zaio azaldu?». Erostunen faltan, Madalenara joaten ei ziren neskazaharrak Santari nobio bana eskatzera. Baina «Santak erantzuten die buruaz ñar-ñar, ya no es hora, no valeis nada. Zer nahi duzue, bada, nik egitea? Zuen denbora pasatua da!». Pasatu, zertarako? oihukatu ei zion neska haietako batek. Santarekin gogaituta, agian, Abadinora joango ziren gaurko lako egun batez, eta hantxe ibiliko «Abadino San Blasetan, neskazaharrak bentanetan; mutilzaharrak engainetan, Abadino San Blasetan».\nHaize hegoa Abadino San Blasetan, mutxurdinak leihoetan... Eta, gaur egun, Txirritaren eskolako gazteek ez dakite «mutxurdin»-ek zer esan gura duen, baina bikoterik (senarrik) eta seme-alabarik ez daukaten emakume helduak epaitzen segitzen dute. Haize hegoa Abadino San Blasetan; mutxurdinak leihoetan, neskazaharrak bentanetan, teilatuan katu bi.


gaineratiko / gainerliebe\ngaineratu (Egungo testuen corpusean 30.602 agerraldi), gainera(tu), gaineratzen 1 da ad gainera etorri.\nEzin argituzko misterioa zen; eta gogoetan ari nintzela borborka gaineratzen zitzaizkidan ideia ilunekin ere ezin nintzen borrokatu. Koro Navarro «Kontakizunak» - Edgar Allan Poe - 32. orr.\nGaua bete-betean gaineratu zitzaigun. Koro Navarro «Artistakume baten erretratua» - Dylan Thomas - 115. orr.\nIluna gaineratu zitzaigunean, itsasertzean hartu genuen lo. Juan Kruz Igerabide «Ulises» - Homero - 59. orr.\nLaster gaineratu zitzaien gaua. Koro Navarro «Artistakume baten erretratua» - Dylan Thomas - 123. orr.\nAmorru zibikoari gaineratuko zitzaion obsesio onuragarri bat, heriotzarik ankerrena desiratu ahal izateko. Koldo Izagirre «Nik ere Germinal! egin gura nuen aldarri» - 189. orr.\nSusmorik beltzenak gaineratu zitzaizkidan. Alberto Ladron Arana «Xake mate» - 110. orr.\n· 2 du ad gainean jarri.\nIraultza da, gainean zena azpiratzea eta, azpian zena gaineratzea. Piarres Xarriton «De re publica edo politikaz» - 54. orr.\n3 gainera bota; gehitu.\nInesek, lehenik katilu erdia kafe zerbitzatu die bi gizonei; jarraian, esnea gaineratu eta gero, ogi idorra utzi die mahaiaren erdian. Pello Lizarralde «Larrepetit» - 37. orr.\nAurelianok heresia histrionikoaren azalpen bat gaineratu zion bere lanari, Genua eta Akileako gaitzelkarteetako jardueraren araberakoa. Juan Garzia «Ipuin hautatuak» - Jorge Luis Borges - 142. orr.\nBaina zerbait gehiago gaineratu behar da: lanbide ikasketez ari garela [...] komeni da hor ere bereizketa handiak egitea. Juan Ignacio Pérez / Pello Salaburu «Unibertsitatea eta euskal gizartea gaur» - 32. orr.\nSalestarren inguruko eztabaida «anekdota hutsa» zela erran zuen, eta legeak etxebizitzaren arazoari aurre eginen diola gaineratu zuen. Berria - Euskal Herria 2004-06-18\nItoizko urtegiaren aferan oraindik gauza asko argitzeke dagoela gaineratu du Martinez Gilek: «Segurtasunaren auzia hor dago; urtegia egiteko diru asko gastatu dute orain arte, baina oraindik asko dago gastatzeko, Nafarroako ubidea egiteko eta lurrak ureztatzeko eremu bilakatzeko». Berria - Euskal Herria 2004-04-29\n«Sirena entzuten badut nik argi dut zer eginen dudan, Trinitateko baselizara igo, mendira», gaineratu du Cristinak. Berria - Euskal Herria 2004-01-27\n"Eta koitadua", gaineratu du, "gaixo dago, eta gainera zaharra da". Urtzi Urrutikoetxea «Zoririk ez» - Imre Kertész - 60. orr.\n–Garesti deritzozu, ala? –esan zuen Sobakevitxek, eta gero gaineratu–: Zein da, bada, zure prezioa? Jose Morales «Arima hilak» - Nikolai Gogol - 153. orr.\n"Nazka ematen dit", gaineratu nuen, haren begi gorriak gogoan. Bernardo Atxaga «Soinujolearen semea» - 86. orr.\n"Maisu lana", adierazi zuen Paolo Bresciakoak, "sekula ez dut halakorik ikusi Italiako lurretan", gaineratuz. Felipe Juaristi «Airezko emakumeak» - 80. orr.\n–Zalantza egin zuen lipar batez, eta gero gaineratu zuen: -Badakizu zer egingo dudan? Juan Garzia «Sistema periodikoa» - Primo Levi - 260. orr.\nGero ahotsa leunduz gaineratu zuen-: Zein zaila den herri honetan alkate kargua! Felipe Juaristi «Itzarri nahi ez zuen printzesa» - 12. orr.\nLeonardok ere printzesa nahi du -esan zuen neskatxak eta berehala gaineratu-: Zu zaintzeko esan dit, zure itzala banintz bezala zure zantzuei segitzeko. Felipe Juaristi «Itzarri nahi ez zuen printzesa» - 100. orr.\nGero gaineratu zuen Beatrizek beti laket izan zuela Alvaroren konpainia. Juan Garzia «Ipuin hautatuak» - Jorge Luis Borges - 163. orr.\nEta, R-az baliatuz orain, hauxe gaineratzen diot: -Ripasso, eman egiozu ripasso bat orain arte irakurritakoari, pentsa ezazu areago. Bernardo Atxaga «Groenlandiako lezioa» - 111. orr.\nari dela gaineratu (6); ari direla gaineratu (9); badaudela gaineratu (6); baina gaineratu (14); baina gaineratu zuen (9); bat gaineratu (17); behar dela gaineratu (27); behar direla gaineratu (15); behar duela gaineratu (16); behar dutela gaineratu (18); beharko dutela gaineratu (6); beharrezkoa dela gaineratu (9); dagoela gaineratu (62); dagoela gaineratu du (13); dagoela gaineratu zuen (35); daitekeela gaineratu (10); daitekeela gaineratu zuen (8); daudela gaineratu (31); daudela gaineratu zuen (20); dela ere gaineratu (9); dela gaineratu (291); dela gaineratu du (33); dela gaineratu dute (6); dela gaineratu zuen (218); dela gaineratu zuten (18); diola gaineratu (14); diola gaineratu zuen (14); diotela gaineratu (6); direla gaineratu (102); direla gaineratu du (16); direla gaineratu zuen (68); direla gaineratu zuten (7); dituela gaineratu (38); dituela gaineratu zuen (31); dituztela gaineratu (37); dituztela gaineratu du (6); dituztela gaineratu zuen (25); duela gaineratu (183); duela gaineratu du (19); duela gaineratu zuen (143); dutela gaineratu (117); dutela gaineratu du (9); dutela gaineratu dute (8); dutela gaineratu zuen (83); dutela gaineratu zuten (9); egin duela gaineratu (10); egiten dutela gaineratu (6); ere gaineratu (51); ere gaineratu du (7); ere gaineratu zuen (34); espero duela gaineratu (15); eta gaineratu (113); eta gaineratu du (10); eta gaineratu zuen (67); eta honakoa gaineratu (11); eta zera gaineratu (13); ez dagoela gaineratu (11); ez dela gaineratu (10); ez duela gaineratu (17); ez dutela gaineratu (8); ezinbestekoa dela gaineratu (8)\ngaineratu behar (37); gaineratu behar da (8); gaineratu behar zaio (15); gaineratu beharko (6); gaineratu du (438); gaineratu duenez (26); gaineratu dute (58); gaineratu dutenez (8); gaineratu eta (6); gaineratu gabe (6); gaineratu nahi (12); gaineratu nuen (24); gaineratu zidan (7); gaineratu zion (18); gaineratu zitzaidan (9); gaineratu zuen (2471); gaineratu zuen eta (16); gaineratu zuen ez (6); gaineratu zuen lehen (6); gaineratu zuen otegik (10); gaineratu zuen presidenteak (8); gaineratu zuenez (185); gaineratu zuten (121); gaineratu zutenez (23)\ngaraia dela gaineratu (8); gero gaineratu (10); gero gaineratu zuen (8); hau gaineratu (9); hau gaineratu zuen (6); hauxe gaineratu (11); hauxe gaineratu zuen (7); honakoa gaineratu (15); honakoa gaineratu zuen (9); horri gaineratu (9); horri gaineratu behar (6); izan dela gaineratu (16); izan gaineratu (10); izan gaineratu zuen (8); izan zela gaineratu (12); izango dela gaineratu (14); jarraituko duela gaineratu (8); litzatekeela gaineratu (16); litzatekeela gaineratu zuen (13); mahai gaineratu (6); ona dela gaineratu (6); zaiola gaineratu (6); zegoela gaineratu (9); zegoela gaineratu zuen (6); zela gaineratu (51); zela gaineratu du (6); zela gaineratu zuen (40); zera gaineratu (35); zera gaineratu zuen (22); zerbait gaineratu (6); zirela gaineratu (16); zirela gaineratu zuen (12); zituela gaineratu (9); zituela gaineratu zuen (7); zituztela gaineratu (7); zuela gaineratu (30); zuela gaineratu zuen (28); zutela gaineratu (25); zutela gaineratu zuen (20)\ndela gaineratzen (13); dela gaineratzen du (9); eta gaineratzen (16); eta gaineratzen zuen (6); gaineratzen du (51); gaineratzen dut (6); gaineratzen dute (13); gaineratzen zaio (10); gaineratzen zuen (27); hau gaineratzen (7)


Sukaldaritza liburua/Gozogintza/Hostorea — Wikibooks\nGeruza fin ugariz osatuta dagoen ore koipetsu gisa defini dezakegu hostorea. Labean egositakoan, kurruskari testura hartzen du. Irina, ura, gatza eta gurina edo margarina ditu osagai nagusiak. Prestaketa zaila eta konplexua du; horregatik, gaur egun oso toki gutxitan prestatzen da eta industrialki egin eta izoztuta erosten da.\n1 Hostorearen prestaketa pausoak laburrean\n2 Hostorea egosteko tenperatura eta denbora\n3 Hostore orearekin egiten diren gozogintzako prestaketak.\n4 Hostore errezetak\nHostorearen prestaketa pausoak laburrean[aldatu]\nIrin, ura eta gatzarekin ogi ore bat prestatzen da. Ore hau zabaldu eta erdian gurina edo margarina jartzen da. Gurin hau orearekin ongi estali beharko da, alde guztietatik ogi ore geruza berdina lortzen saiatuz. Arrabolarekin luzatu egingo dugu, orea luzatzen dugun bakoitzean, bildu egingo dugu eta berriro luzatu. Beti mahai eta inguru hotzean burutzea komeni da, gurina gehiegi bigundu ez dadin eta oretik ihes egin ez dezan.\nHostorea egosteko tenperatura eta denbora[aldatu]\nHostorea 200ºC-210ºC-tan egosiko dugu, labean 18 minutu inguru.\nHostore orearekin egiten diren gozogintzako prestaketak.[aldatu]\nPalmerak: Hostorea luzatu eta azukreztatu egiten da. Jarraian, bi aldeetatik biltzen joaten da erdian elkartu arte. Estalki desberdinak jartzea badago.\nAbanikoak: Hostore fin bilduari abaniko forma eman eta egosten da. Azukrea eman dezake eta estalkiak ere bai.\nHostopilak: Hostore xafla egosiak dira, eta tartean krema desberdinak jar daitezke. Tarta oinarri moduan.\nBandak: Hostore oinarria duen pastel karratu luzea da.\nLazoak: Hostoreari tirak txirikordatu ondoren, lazo forma ematen zaio. Azukrea eman dezake edo ez.\nBolobanak edo "Vol-au-ventak": Betetzeko hostore opiltxoa dugu. Bi geruza hostore borobil moztu eta bigarrenari erdian pasta mozteko txikiagoarekin markatu egingo da. Jarri lehen geruza, labeko erretilu batean eta margotu alboak uraz edo arrautza irabiatuz. Jarri gainean bigarren borobila.\nTututxoak edo kanutoak: Hostorea zabaldu arrabolarekin, nahiko fin. Pasta mozteko gurpilarekin 2x20 zentimetro inguruko tirak moztuko ditugu. Tira hauek kanuto moldean bilduko ditugu, hau estaliz. Labera sartu eta 15 inguruz egosi. Bertatik atera eta epelean kontu handiarekin moldea kendu.\nOrrialdearen azken aldaketa: 21 iraila 2021, 15:24.


Malerreka txapeldun suertatu da Baztan-Errekako laxoa desafioan - Malerreka - Erran.eus\nMalerreka txapeldun suertatu da Baztan-Errekako laxoa desafioan\nTtipi-Ttapa 2020-06-29 07:46\nAsteburu honetan, laxoako kopa txapelketa hasiko dute hameka taldek, abuztuaren 2an Arraiozen jokatuko den txapelaren bila\nBaztan-Errekako laxoa desafioaren finala jokatu zen larunbat goizean Oizko pilota plazan. Partida hasiera lehiatua izan bazen ere, azkenean Malerrekakoak nagusitasunez gailendu ziren, 9-4. Orain, asteburu honetan hasita, laxoako kopa jokatuko dute hameka taldek: Doneztebeko sei, Arraiozko bi, Irurita eta Oizko bana eta, lehen aldiz, Donibane Lohizuneko Luzean taldeak.\nDesafioko finalari dagokionez, hagitz giro ona izan zen larunbat goizean Oizko plazan, jende anitz eta denak gelditu gabe animatzen eta txalotzen; nabari da bai pilotariek bai ikusleek berriz ere laxoa plazetan ikusteko gogo handia dutela. Partida, gainera, nahiz eta azkenean nahiko erraz alde batera joan, bikaina suertatu zen; ez zuen denboraldi hastapeneko partida bat ematen, jokaldi ikusgarriak ikusi baitziren. Egia da lehenbiziko erdialdeko ikusita, borroka gehiago izanen zela espero zela, baina hala ere, jokoan borroka handia izan zen, ez ordea, markagailuan.\nAurtengo Baztan-Malerreka desafio hau ikusita, hurrengo urtetan seguru errepikatzeko aukera izanen duela Laxoa Elkarteak.\nUgutz Zelaietak, Oizko alkateak, banatu zituen txapelak eta trofeoak.\nErreka: Ioritz Zelaieta (Oiz) – Ramontxo Etxebeste (Doneztebe) – Laurendi Zelaieta (Oiz) – Jokin Apezetxea (Doneztebe), 9\nBaztan: Mikel Mindegia (Arraioz) – Aitor Zubigarai (Arraioz) – Iñaki Etxandi (Irurita) – Mikel Organbide (Arraioz), 4\nMarkagailua: 1-0, 1-1, 2-1, 2-2, 4-2, 4-3, 6-3, 6-4, 9-4.\nOrain, kopa txapelketa\nUztaileko asteburuetarako Baztan-Erreka laxoa kopa antolatu du Laxoa elkarteak. Finala abuztuaren 2an jokatuko dute Arraiozen eta hameka taldek eman dute izena, tartean, lehen aldiz, Donibane Lohizuneko Luzean taldea ariko da. Lapurtarrekin batera, Doneztebeko sei taldek, Arraiozko bik eta Irurita eta Oizko banak jokatuko dute, kanporaketa sistemarekin.\nHameka talde izanik, zozketaz bat hurrengo fasera pasako da eta bertze hamar taldek kanporaketa zuzenak jokatuko dituzte, bortz jokoetako joan-etorriko bi partida. Bigarren fasean, bortz talde irabazleak, zozketaz libre suertatu den taldea eta bi galtzaile onenak ariko dira, zortzi talde guztira. Kanporaketa hauen lau talde irabazleek finalerdiak jokatuko dituzte eta irabazleek finala abuztuaren 2an Arraiozen. Kasu honetan, 9 jokoetarako partida bakarra jokatuko dute.\nPARTIDAK ETA EGUTEGIA\n1. FASEKO PARTIDAK, uztailaren 4 eta 5ean\nArraioz Zubiondo vs Doneztebe Avia, larunbatean 16:00etan.\nDonibane Lohitzune (Luzean) vs Doneztebe Zarbonet, larunbatean 17:00etan.\nDoneztebe Titi vs Doneztebe The Moment, larunbatean 10:30ean,\nArraioz Sagardia vs Oiz, igandean, 10:30ean,\nDoneztebe Apezteguia vs Doneztebe Ameztia, igandean, 16:00etan\nHurrengo faserako, zozketaz, Irurita Migelene sailkatu da.


NY-N ETXEAN BEZALA ekainak 25, larunbata\nLo pixkat egin eta pixkat deskantsatzea lortuta esnatu gara gaurkoan. Behar genun deskantso pixkat lehen egun luzea eta gero. Gosaltzera jeitsi gara Harlem auzoko “bodega” batera… han ultramarinos deituko genioken antzeko dena horietako batera. Gosari yanki baten ostean, elektronika eta musika denda batera goaz, kontzertuetarako materiala astelehenetik aurrera lortuko dugun arren makilak, adaptadoreak eta minimo batzuk beharrezko ditugulako. Dendara bidean paseo polita eman dugu eta saskibaloi partidu eder bat ere topatu dugu kalean! Gaur ABC NO RIO mitikoan jo behar dugu eta ilusioa nabaria da gure artean.\n80. hamarkadako lehen urteetan hasi ze martxan etxe hau. Urte guzti hauetan kontzertu pila antolatu dituzte eta oraindik ere horrelaxe jarraitzen dute. Matinee-ak antolatzen dituzte larunbat arratsaldeetan. Alkoholik eta drogarik gabeko kontzertuak adin guztientzat. Arte eta espresio ezberdinak lantzen diren gune dugu ABC NO RIO. Garai batean “Abogados y Notarios” izeneko eraikina zen eta hutsa gelditu zenean eta hauek hartu zutenean eraikinaren kanpokaldeko kartelean zutik geratzen ziren letrak hoietxek zirelako: ABC NO RIO. Antolaketa txukuna eta jende ezberdina biltzen duen eraikina eta kolektiboa da eta Manhattan-eko hego-ekialdean erreferentzia bikaina da.\nIritsi garenerako lehen taldea hasteko dago. 15:30etan hasi da kontzertua eta screamo talde gazte bat hasi da kontzertua irekitzen. Ondo egiten dute egiten dutena. Amorru asko transmititzen dute, biana niri pertsonalki ez zait gehiegi gustatzen mikro eta instrumentuak ondo ez zaintzea eta bertako abeslariak mikroa lurrera botatzeko joera handia du. Norbere instrumentuekin nahi duzuna egin baina kontzertuko talde denek erabili behar duten materiala ondo zaintzea beharrezkoa iruditzen zait. Jatorrak dira gaztetxoak, eta gure txanda iritsi denean beraien ekipoko pare bat gauza utzi dizkigute. Guk soinu prueba handirik gabe hasi behar izan dugu kontzertua, ordutegiz justu gabiltza eta ez dago denbora gehiegi galtzeko astirik. Atzo baino soinu hobearekin kontzertu txukuna eman dugu. Asko gozatu dugu. Gainera gureak ez diren instrumentuekin eta normalean jotzen ez dugun bezala jotzera moldatu gara eta oso txukun egin dugula uste dugu. Izerdi patzetan bukatu dugu denok kontzertua eta korrika kanpora atera behar izan gara haizea hartzera. Bikaina gaurkoa ere!\nKontzertuan Huasipungo talde mitikoko abeslariarekin topatu gara. Jatorri latinoko talde mitiko hau Los Crudosekin ateratako Split-etik ezagutzen ditugu eta ilusio handia egin digu beraiek ezagutzeak. Gauean, Brooklyn-en jotzen dutela esan digu eta metroan zein bidai egin behar dugun idatzi eta 9ak alderako hantxe geuden Brooklyn-en. Manhattanen antzik ez du auzo honek. Fabrikaz jositako auzoa da. Denda eta tabernarik ia ez dugu topatu ibili garen tokian eta askoz ere lasaigoa da. Industria gunea merketu, gazte punki eta artistek beraien aktibitateetarako hartu eta pixkanaka inguruaren prezioa igotzeko politika aplikatzen ari da hemen ere NY-ko gobernua. Auzoak garestitu eta pijotzeko politika da hau. Manhattan eta beste hainbat auzotan ere egin dute gauza bera. Espekulatzeko modu egokia da. Punki eta artistak erabiltzeko oso modu egokia da hau politikarientzat. Gazte hauetariko asko ez dira honetaz ohartzen eta beste askok gogor salatzen dute jarrera hau. Sistemaren joku horretan eroritzearen alde ez daudenek ez dute oso ondo ikusten gune hauetan aktibitate hauek sortzea. Orain hala ez dirudien arren sistema eta espekulazioa elikatzeko lehen pausua baita. Kontzertua ikustera joan garen fabrika ere ilegalki bizitzeko baimena ezarritako fabrika zahar bat da. Bizitzeko baldintzarik ez duen fabrika hau orain punki eta gazteek betetzen dute. Alkiler garestiak ordaintzen dituzte lau metro eskaseko txoko hauengatik.\nTalde asko dira gaur gauean joko dutenak eta gu Huasipungoko lagunekin elkartu gara eta orain kontatutako historia azaldu digute. Hori dela eta ez diete ilusio gehiegi egiten horrelako kontzertuak jotzea. Beraien alkilerra ordaintzeko antolatzen dituzte kontzertu hauek gazte askok. Talde interesgarri asko ari dira jotzen eta hauetariko birekin hizketan aurrez ezagutzen ginela ohartu gara. Batzuek Off minor taldearekin jo zuten getarian eta beste batzuk bistaz ezagutu gaitu gure Putzuzulo maitean zuzenean jotzen aritu zirelako No slogan taldearekin. Zein txikia den mundua! Gaur ere latino jatorrikoekin elkartu gara eta kontu kontari eta zerbeza artean sekulako festa montatzen hasi gara kontzertuko gelako kanpoko pasilloan. Atzoko kontzertuan egon zen gazte bat ere agertu da gaur arratsaldeko kontzertura eta orain ere gauean agertu da. Atzo izandako lagun asko daude gaur ere, baita Washington DC eta Baltimoreko kontzertuan gurekin izango den lagun bat ere… kuadrilan sentitzen gara eta hegoamerikar hauekin umorerik ez da falta. Huasipungokoak beraien materiala montatu eta beraiek jotzen hasi aurretik guk jotzea proposatu digute. Antolatzaileei ez die grazia handirik egin eta Huasipungokoak, guk jo ezean beraiek ere ez jotzkeo prest agertu dira. Azkenean, jotzen utzi ez digutela eta, beraiek hasi dira jotzen eta 6.abestiaren ostean Palestina eta Euskal Herriari buruz hitz egin dute abestia hasi aurretik. Abestia bukatu ostean, jendeari galdetu diete ea guk abesti pare bat jotzerik nahi zuten eta jendearen baiezkoaren ostean hantxe goaz jotzera. Ezer aldatu gabe, beraien kitarrak eta instrumentuak hartu eta 3 kanta jarraian jo ditugu. Gozamen handia izan da Huasipungorekin jotzea, beraien ibilbide luzean zehar mantendutako jarrera bikaina erakutsi du taldeak beste behin.\nAzkenean, kontzertu ostean latinoamerikarrekin beste etxe batera joan gara Brooklyn-en bertan eta han jarraitu dugu parranda. Gu iada oso nekaturik. Etxerako bidean eguna argitzen hasi da berriz, bidean galdu garen arren etxera iristea lortu dugu, pare bat hitz eta berriz lo gaude. Goiz etxeratuko ginela suposatzen zuen egunea… goizean goiz itzuli gara etxera! Bihar New Jersey-n jo behar dugu arratsaldeko 15etan, beraz, goiz jaiki beharra dugu. Bihar gauean deskantsatzen saiatu beharko gara… lortuko ote dugu?\nThis entry was posted on Astelehena, ekaina 27th, 2011 at 11:57 am\tand is filed under Berriak, Humilitate, Kontzertuak. You can follow any responses to this entry through the RSS 2.0 feed. You can leave a response, or trackback from your own site.


Euskal Herria Bildu - Nafarroako Jauregiko laureada dela eta, Nafarroako Gobernuari salaketa\nNafarroako Jauregiko laureada dela eta, Nafarroako Gobernuari salaketa\nGaurko agerraldi publiko honen arrazoi nagusia Nafarroako 26 alkatek Nafarroako Gobernua epaitegietara eramatea erabaki dugula adieraztea eta jakinaraztea da. Salaketaren funtsa Nafarroako administrazioko eraikin nagusienetariko bateko fatxadan, Nafarroako Jauregian hain zuzen, Franco diktadoreak 1936ko estatu kolpearen ondoren "Nafarroari" eskainitako laureada gaur egun bertan daukagula da, hau da, frankismoari goratzarre eginez oraindik orain Nafarroan ditugun adierazpen ugariren erakusle nagusi bezala; ez bakarra.\nAzpimarragarria da laureada hau kentzeko hainbat ekimen aurkeztu eta onartu izan direla Nafarroako Parlamentuan eta UPNk ez dituela sekula ezertarako aintzat hartu. Jokaera hauek, dudarik gabe, beraien benetako izaeraren adierazle garbiak dira, frankisten oinordekoenak hain zuzen ere. Nabarmentzekoa da, izaera ideologiko edo sinbolikoez gain, frankismoaren erroan ustelkeria politikoa dela oinarri nagusiena eta, frankismoarekin inolako hausturarik eman ez zenez, Espainiar trantsizioak ustelkeria sendotu, errotu eta garbitu zuela. Horrela, ustezko trantsizio horretan botere eremu desberdinen transmisio bat eman zen eta, sinbolismo hutsen gainetik, Nafarroako Jauregian dagoen laureada hori, ustelkeria estruktural horren islada ere bada eta, azkenaldian, Erregimenaren baitan ikusten eta ezagutzen ari garen kasu guztiak horren ispilu dira.\nGauzak horrela izanik, nabarmentzekoa da Nafarroako Gobernuak edota Estatuak Nafarroan duen delegaritzak ikur zehatz batzuen inguruan aspaldi honetan hasi duen sorgin-ehiza lotsagarriaren ondorioz, dozenaka udal epaitegietara eraman dituztela behin eta berriz, aitzakia txikiena ere oinarri hartuta eta, beraien proiektu uniformea inposatzeko obsesio horrekin, arazoak ez zeuden lekuetan arazoak eraginez. Kasu guzti hauetan, Herrien eta herritarren borondatea aintzat hartu beharrean, mehatxua eta indarra erabili dute; herritarrak konbentzitzeko pertsuasio lana egin ordez, beraien ezintasunari erasoaldi politiko-judizial batekin erantzun diote. Horretarako, gainera, eskura dituzten baliabide publiko guziak jarri dituzte inolako konplexurik gabe: Guardia Zibila, Foru Polizia, Estatuko Abokatuak, administrazioko zerbitzu desberdina eta abar.\nTestuinguru honetan, Ikurren Legea nahikoa ez zutela ikusirik, Nafarroako udalen finantzazioarekin zerikusi duen legea ere, Erregimenaren esanak UPNk nahi dituen bezala egiten ez dituztenei zigorra biderkatzeko erabili nahi dute, jazarpen inkisitorial absurdu batean murgilduz. Bihar bertan Nafarroako Parlamentua eztabaidatuko dira neurri horiek. Deigarria da UPN-PPk udal finantzazioaren legearen azken bi eztabaidetan zigor berriak planteatu dituztenean, ekuazio horretatik modu guztiz konszientean ikur frankistei dagozkien aldagaiak ez dituztela ezertarako kontutan hartu. Era berean, arrigarria bada ere, udalen eta udal hautetsien defentsa egin beharko lukeen erakundeak ere, NUKFek, neurri hauei babesa eskaini die eta hau irmoki salatu nahi dugu.\nKutsu guztiz sektarioa eta arbitrarioa duten UPNren eta PPren Gobernuen jarrera hauek, Ikurren Legearen aldagai batzuk bakarrik aplikatuz udal batzuen kontra jotzen duten bitartean, udalerri eta eraikin askotan dauden ikur, kale-izendegi edota izendapen frankisten inguruko inolako ekimenik ez dute gauzatzen eta horren adibide nagusia diputazioko eraikinean bertan ikus dezakegu. Ez dugu ezagutzen, adibidez, ikur frankistak edukitzeagatik Nafarroako Gobernuak edo Estatuak Nafarroan duen delegaritzak inolako administraziorik epaitegira eraman duenik. Horrela, ustez legeztatuta dagoen bandera bat jartzeagatik enegarren erasoa abiarazten duten bitartean, ez-legezkoak diren ikur faxisten kontra isiltasuna eta, kasu batzuetan, babesa ere ikus dezakegu.\nBeste ikur batzuk inposatzeko edo kenduarazteko makinaria guztia berehala indarrean jartzen duten heinean, horretarako erabiltzen dituzten lege horiek, ez dituzte beraien ardurak betetzeko erabiltzen. Lege hauek beraientzat etsai politikoak direnei erasotzeko erabiltzen dituzte, hau da, legeak bete behar direnaren aitzakipean, beraien izaera erakusten duten proiektu politiko bat sendotu eta indartu nahi dute.\nAspertuta gaude ikurren inguruan UPNk eta PPk behin eta berriz erabiltzen duten joko bikoitzarekin, non beraien ideario politikoarekin bat ez datorren guztia inposaketaren eta zigorraren bidez iritsiarazi nahi duten eta, beraien ikuspegi ideologikoarekin bat datozen jokabideei, frankismoa kasu, ez dioten tamaina berdineko neurriekin erantzuten.\nGaurkoan, beraz, 26 gara salaketa publiko hau egiten dugun alkateak, baina ekimen honen ateak zabalik daude eta ekimen honekin bat egin nahi duen beste alkateei dei egiten diegu bertan parte har dezaten.


Lehendakariak ez ditu zerbitzu publikoak kenduko defizita txikitzeko\nPatxi Lopezek azaldu duenez, baliteke inork nahiago izatea Euskadik defizit txikiagoa izatea zerbitzu publikoak kenduz, baina nik eta Jaurlaritzak, ez.\nPatxi Lopez lehendakariak esan du ez dituela zerbitzu publikoak kenduko defizita txikitzeko, nahiz eta aitortu inork hori nahiago duela, baina nik eta Jaurlaritzak, ez eta geroz eta jende gehiago dago gu bezala pentsatzen duena.\nIñaki Arriola Garraio sailburua aurkezteko Forum Europa-Tribuna Euskadin eman duen hitzaldian azaldu duenez, indarra du aurrera ateratzea posible dela jakiteko. Horren harira, duela 20 urte okerrago zeudela eta langabezia-tasa Europako batez bestekoaren barruan dagoela gogorarazi du.\nPatxi Lopezek turismo eta industria sektoreak aipatu ditu atzeraldiari aurre egiteko sektore indartsu gisa.\nJaurlaritza gauzak beste era batera egiteko gai dela erakutsi duela azpimarratu du lehendakariak, eta ez dituela defizita kontrolatzeko politika esklusiboak eta murrizketak onartzen. Horren ordez, baliabideak zerbitzu publikoei eusteko, gehien behar dutenei laguntzeko eta ekonomia suspertzeko erabiltzen dituztela azaldu du.\nBaliteke inork nahiago izatea hori dena kenduz Euskadiko defizita murriztea. Nik ez, Jaurlaritzak ere ez. Geroz eta jende gehiagok pentsatzen du guk bezala, azpimarratu du lehendakariak.\nInformazio gehiago:Eitb: Lehendakariak ez ditu zerbitzu publikoak kenduko defizita txikitzeko


Agarra-me estes palos! — dantzan.eus\nHemen zaude: Hasiera › Komunitatea › Kezka dantza taldea › Agarra-me estes palos!\n"Tem para fazer um trabalho aprofundado e na motivação de jovens para a de danças tradicionais e a cultura tradicional" esaten zigun Tosé-k afalorduan. "Baita guk ere!" erantzuten genion.\nTosé Mirandako Pauliteiroen zuzendaria da. Dantza tradizionalen jarraipenarekin kezkatutako gizon sinpatikoa. Kalejiran gure laguntzaile izango zela eta ez zitzaigun ba sanferminetarako moduan jantzita etorri? "Dantzari gazte bikainak dituzue eta!" esaten genion guk. "Bailar? não saben dançar! bater los palos sim, batear forte sim, mais dançar? ummm..." Egia da oinen dantzarekin ez direla gehiegi arduratzen pauliteiro gazteak. Baina indarrez eta bizi kolpatzen dituzte makilak, eta estilo naturalez dantzatzen dira. Etorkizuna ere ziurtatuta dute. Ikusgarria izan zen "Pauliteiricos" umeen taldea nolako indar eta estiloarekin dantzatzen zen, eta zer esanik ume gaiteroen taldea, nagusiena baino hobea zen!! Pauliteira taldeak ere erakutsi zuen ez dela atzera geratzekoa.\nZamorako bigarren taldea ez genuen gauerarte ikusterik izan. Afalordurako agertu zen Alberto Jambrina, Muelas del Pan eta Tierras del Pan eskualdeko dantzariekin. Alberto Jambrina oso gizon ezaguna da musika tradizionalaren munduan. "Flauta y tambor" (alegia, txistua eta danbolina) bikotearen inguruko espezialista bikaina da. Bere gaita (gaita charra Salamankako txistua da) eta danborrarekin gidatu zuen Tierras del Pan-eko dantzarien jarduna. Dantzariak elegante eta makila-dantzak ikusgarriak.


pH / ORP / ION Series fabrikatzaileak eta hornitzaileak - China pH / ORP / ION Series Factory\nLineako pH / ORP neurgailua T4000\nLineako PH / ORP neurgailu industriala lineako uraren kalitatea kontrolatzeko eta kontrolatzeko tresna da mikroprozesadorearekin.\nMota askotako PH elektrodoak edo ORP elektrodoak oso erabiliak dira zentral elektrikoetan, industria petrokimikoan, elektronika metalurgikoan, meatzaritzan, paper industrian, hartzidura biologikoko ingeniaritzan, medikuntzan, janariak eta edariak, ingurumeneko uraren tratamendua, akuikultura, nekazaritza modernoa, etab.\nLineako pH / ORP neurgailua T6000\nCS2768 ORP elektrodoa\n✬Gatz bikoitzeko zubiaren diseinua, geruza bikoitzeko iragazkien interfazea, alderantzizko iragazkortasun ertainarekiko erresistentea.\nCeramicZeramikazko zuloen parametroaren elektrodoak interfazetik ateratzen dira, eta hori ez da erraza blokeatzea.\n✬ Indar handiko beirazko bonbillen diseinua, beiraren itxura indartsuagoa da.\n✬ Sentsore handiko bonbillek hidrogeno ioiak hautemateko gaitasuna handitzen dute eta ingurune konplexuetan ondo funtzionatzen dute.\nPPPP elektrodoen materialak inpaktuen erresistentzia handia du, erresistentzia eta gogortasun mekanikoa, disolbatzaile organiko ugariren aurkako erresistentzia eta korrosio azido eta alkalinoa.\n✬Interferentziaren aurkako gaitasun handiarekin, egonkortasun handiarekin eta transmisio distantzia luzearekin. Ingurune kimiko konplexuetan pozoitzerik ez.\nCS2543 ORP sentsorea\nUraren kalitate arrunterako diseinatua.\nZubi gatz bikoitzeko diseinua, geruza bikoitzeko iragazkien interfazea, alderantzizko iragazkortasun ertainarekiko erresistentea.\nZeramikazko poro parametroaren elektrodoak interfazetik ateratzen da eta ez da erraza blokeatzea, uraren kalitatearen ingurumeneko komunikabide arruntak kontrolatzeko egokia baita.\nIndar handiko beirazko bonbillen diseinua, beira itxura sendoagoa da.\nElektrodoak zarata txikiko kablea hartzen du, seinalearen irteera urrunagoa eta egonkorragoa da\nSentsorizatutako bonbila handiek hidrogeno ioiak hautemateko gaitasuna areagotzen dute eta uraren kalitatearen ingurune arruntetan ondo funtzionatzen dute.\nCS2700 ORP sentsorea\nCS2701 ORP elektrodoa\nCS2668 ORP sentsorea\nAzido fluorhidrikoaren ingurunerako diseinatua.\nElektrodoa beheko inpedantziarekiko sentikorra den beirazko filmez egina dago, eta erantzun azkarra, neurketa zehatza, egonkortasun ona eta hidrolizatzeko erraza ez den azido fluorhidrikoaren inguruneko euskarrien ezaugarriak ditu. Erreferentziazko elektrodoen sistema trukerik gabeko erreferentzia-sistema ez porotsua, solidoa da. Erabat saihestu likidoen loturaren trukeak eta blokeoak eragindako hainbat arazo, hala nola erreferentziazko elektrodoak kutsatzen errazak direnak, erreferentziazko bulkanizazio pozoitzeak, erreferentziazko galerak eta bestelako arazoak.\nLineako pH / ORP neurgailua T6500\nSoluzio urtsuaren pH (azidoa, alkalinitatea) balioa, ORP (oxidazioa, murrizketa potentziala) balioa eta tenperatura balioa etengabe kontrolatu eta kontrolatu ziren.\nCS1668 Plastikozko Etxebizitzaren pH sentsorea\nFluido likatsuen, ingurune proteikoen, silikatoen, kromatoen, zianuroaren, NaOH, itsasoko ura, gatzunaren, petrokimikoen, gas naturaleko likidoen, presio altuko inguruneetarako diseinatua.\nCS1768 Plastikozko Etxebizitzaren pH sentsorea\nCS1500 Beirazko Karkasaren pH sentsorea\nKlorofila sentsorea, Eroankortasun elektromagnetikoaren sentsorea, Titaniozko aleazioaren eroankortasun sentsorea, Ph sentsorearen elektrodoak, Grafitoaren Kuadrupoloko Eroankortasun Sentsorea, Eroankortasun TDS sentsorea,


Bilboko aurreskua – Dantzagune\nAurten ere Bilbo bere soka Dantza edo Aurresku (Bilbon dantza horri esaten zaion bezala) gabe geratuko da.\n26 urte igaro dira Beti Jai Alai elkarteak aurreskua lehen aldiz antzeztu zuenetik. Aurreskua abuztuaren 15ean egiten du, alkateak soka ireki eta dantzatzeko baimena ematen dionean. Aspaldiko ideia zen hori, Jon Pertika eta Iñaki Irigoienena, aspaldidanik Bilbon dantzatu zen Soka Dantza berreskuratzeko ahaleginetan ari baitziren, denboraren joanean galdu egin zena, nahiz eta testigantza askok hitz egiten zuten hari buruz.\nBerreskuratze-prozesua hasteko, Genaro Pérez de Villa Amil-en “Un aurresku en Begoña” (1842) koadroa hartu zen erakusgarri gisa. Bertan, XIX. mendearen erdialdean Begoñako elizatean dantza hori nola egiten zen irudikatzen da, eta garaiko janzkera xehetasun guztiekin ikus daiteke.\nProiektu honetan José Luis Egiluzeklagundu zuen, bera izan baitzen musika konposatu zuena, eta Mikel Lizarza eta Karmele Goñiren (Euskal Museoko zuzendaria) aholkularitzapean, Ana Santa Colomak lan bikaina egin zuen jantziak egiten.\nurtean, halaber, abuztuaren 15ean eta urriaren 11n basilikaren barruan urtero irudikatzen den Ezpata Dantza berreskuratu zen, eta, kasu honetan, etenik gabe egin da.\n2020an, Aurreskua lehen aldiz aurkeztu zenetik 25 urte bete zirenean, COVID-19 pandemiak eragotzi egin zuen abuztuaren 15ean basilikaren atzealdean egitea; horregatik, eta hain data esanguratsua izanik, BETI JAI ALAIk ateak itxita egitea erabaki zuen Euskal Museoan, leku enblematikoa eta esanahi handikoa taldearentzat oro har, eta bereziki dantza honentzat, hor sortu baitzen, hein handi batean, dantza honetako jantziak. Emanaldi horretatik bideo bat sortu zen, pandemiaren eraginpean bizi garen urteen testigantza gisa – horren lekuko dira dantzariek dantzatzeko erabiltzen dituzten maskarak –, eta “BILBOKO AURRESKUA” nola dantzatzen den ezagutzeko dokumentu gisa, orain eta etorkizunean, balio duena.\n2021ean ere ez da posible izango hilaren 15ean Begoñan aurreskua dantzatzea, egoerak zaila izaten jarraitzen du eta ez du jende multzo handirik onartzen. Espero dezagun hau azkena izatea, eta 2022an, normaltasunaren seinale, berriro elkartu eta aurreskuaz gozatu ahal izatea, horrelako ekitaldi batek eskatzen duen solemnitate guztiarekin. Bilbok eta bertako jendeak merezi dute!\nCategories: Bizkaia, Dantza agerketa 2021-08-14 Leave a comment


Etiketa: mister testis\nKukuxumusuren entzierroa FITURren\n2012 January 22, Sunday 2016 September 21, Wednesday\nMarrazki Fabrikako zezen urdinak protagonizatuko ditu sabelaldi bereko beste batekin batera Nafarroak ren duen standean eginen diren zenbait entzierro, horren helburua Iruñeko entzierroak simulatu eta San Fermin festak hola sustatzea izanik, Foru Komunitateak estatuko turismo sektoreko feria nagusian baliatzen dituen turismo erakargarrietako bat.\nEntzierroa Mister Testisekin Fiturren\n2012 January 13, Friday 2017 December 26, Tuesday\nNafarroako Gobernuak jakinarazi duenez, hilaren 19an 11.30ean Fiturko Nafarroa standean Iruñeko entzierroa simulatuko da eta Mister Testisek izanen du parte hartu nahi dutenei peluxezko adarkadak banatzeko ardura. Gaur azaldu dituzte prentsaurrekoan xehetasun horiek eta beste batzuk Nafarroako Gobernuko Turismoko kontseilariak, Juan Luis Sánchez de Muniáinek, eta Turismoko zuzendari nagusiak, Carlos Ercek. Sanchez de Muniáinek sanferminetako entzierroa Nafarroa Fiturren egoteko hiru gakoetako bat dela azaldu du, “Nafarroaren erreferentzietarik kanpoan gehien ezagutzen dena San Fermin festak dira. Beti izanen dira deia”, esan du.


MSFk bertan behera utzi ditu 'Aquarius' ontziaren erreskate lanak | Mundua | Berria\nMSFk bertan behera utzi ditu 'Aquarius' ontziaren erreskate lanak\n"Aquariusen amaierak hildako gehiago ekarriko ditu, lekukorik eta kontaketarik gabe geratuko diren eta saihetsi zitezkeen hildako gehiago", adierazi du erakundeak.\nMigratzaile batzuk, abuztuan, 'Aquarius' ontziak (atzea) erreskatatu zain. / Guglielmo Mangiapane/SOS MEDITERRANEE - EFE\nAzken bi urteetan Mediterraneoan ehunka pertsona salbatu dituen itsasontzietako batek, ezagunenak, lan horri utziko du. Mugarik Gabeko Medikuak (MSF) erakundeak gaur jakinarazi du Aquarius ontziak ez duela migratzaileen erreskate lanetan jarraituko. "Egun beltz bat da hau". Hitz horiekin adierazi du Vickie Hawkins MSFko Erresuma Batuko ordezkariak albistea. Erakundeak salatu du azken hilabeteetan bere ospearen kontrako kanpaina bat egon dela Europako zenbait gobernuren aldetik, "Italia buru", eta horri egotzi dio Aquariusen salbamentu lana eteteko erabakia.\nAzken hilabeteetan Europako gobernuek erreskate ontziaren lana mugatzen aritu direla azpimarratu du Hawkinsek: "Europak porrot egin du bilatze eta erreskate talde bat bideratzerakoan, baina ez horregatik bakarrik, baita beste batzuek lan hori egiteko egin duten ahalegina oztopatu duelako". MSFk salatu du Libia migratzaileen itsasoratzea eragozten ari dela eta lurrean modu basatian jokatzen duela migratzaileekin; gaineratu du, erakundeko ontziak atzera lurrera bueltatzera behartu dituztela itsasoratu ondoren.\n2016ko udan Asiatik eta Afrikatik Europarako migrazioa areagotu zenetik Mediterraneoan egin diren erreskateen ikurretako bat da Aquarius. 1977ko itsasontzi bat da, eta 2008ra bitartean Alemaniako banderarekin aritu zen nazioartean arrantzan ari ziren herrialde horretako arrantzaleak babesteko lanetan. 2016. urtean SOS Mediterraneoa eta MSFk alokatu zuten eta harrezkero Mediterraneoan izan da itsasoa zeharkatzen ahalegintzen ari ziren migratzaileei laguntzen. 200 eta 500 pertsona bitartean hartzeko lekua du.\nAurtengo ekainean begirada guztiak erakarri zituen, bere erreskateetako batetik bueltan. 629 migratzaile zituela Italiak, Mateo Salvini buru, bere portuetako batean lehorreratzeko baimena ukatu zion, eta krisi larria eragin zuen horrek Europako Batasunean. Ekainaren 13an Europarlamentuan migratzaile horiekin zer egin eztabaidatzeko saiora hamarretik bederatzi parlamentari ez ziren joan.\nAzkenean Pedro Sanchez Espainiako presidenteak kargua hartu berritan Valentziako portuan lehorreratzeko baimena eman zion, eta migratzaileak hainbat hiritan banatu zituzten. Gerora, ordea, antzeko baimena ukatu zien PSOEren gobernuak beste erreskate ontzi batzuei. Azken erreskatea urriaren 4an egin zuen Aquarius-ek. 58 pertsona eraman zituen Marseillara.\nMSFrentzat Aquariusen erreskate lanen etetea une txar batean erabaki behar izan dute, aurten jada 2.133 pertsona hil baitira Mediterraneoan. MSFk jakinarazi du beste itsasontzi bat prestatzea aztertzen ari dela, eta dagoeneako zenbait ontziren jabeen proposamenak aztertzen ari dela. Aquarius-ekin eta Bourbon Argos, Dignity, Prudence eta Phoenix aurreko beste erreskate ontziekin, MSFk 2015etik 80.000 pertsona baino gehiago lagundu ditu Mediterraneoan.


Prozedura irekita dago eta eskaerak Etxebizitza Sailburuordetzara bidali behar dira.\nHirugarren Sektore Sozialeko erakundeek proiektu sozialetarako etxebizitzak eta lokalak eskatu ahal izateko prozedura jakinarazi du Eusko Jaurlaritzako Etxebizitza Sailburuordetzak.\nEskabideak Etxebizitza Sailburuordetzara igorri behar dira eta, horrekin batera, eskatutako etxebizitzaren edo lokalaren ezaugarriak, proiektuaren memoria eta elkartearen estatutuak aurkeztu behar dira.\nEtxebizitzak eta lokalak 5 urterako lagatuko dira eta beste 5 urteko luzapen bakarra egin ahal izango da.\nSareen Sareak galdetegi labur bat egin zuen 2020an, erakunde sozialen etxebizitzen eta/edo lokalen beharrak identifikatzeko. Emaitzak Eusko Jaurlaritzako Etxebizitza Sailburuordetzara bidali ziren, eta sailburuordetza horrek prozedura hau prestatu du orain.\nProzedura EHSSko sareei aurkeztu zaie Etxebizitza Sailburuordetzaren bidez, Euskadiko Elkarrizketa Zibilerako Mahaiaren esparruan. Babes publikoko etxebizitzak eta lokalak EHSSko erakundeei esleitzea da helburua, proiektu sozialen azpiegitura-beharrei erantzuteko.\nProzedura irekia da eta eskabideak Etxebizitza Sailburuordetzara bidali behar dira, administrazioak ezarritako edozein bide erabilita. Eskabideekin batera, honako agiri hauek aurkeztu behar dira:\nEskatutako etxebizitzaren edo lokalaren ezaugarriak: kokapena, azalera eta logela kopurua (etxebizitzen kasuan).\nProiektuaren memoria, gutxienez datu hauek jasota: helburuak, hartzaileak (profila eta jarduketa-eremua adierazita), jarduerak eta baliabideak (proiektua ezartzeko benetan erabil daitezkeen baliabide ekonomikoak adierazita).\nProiektua eskatutako etxebizitzan edo lokalean ezarri beharko da ebazpena eman eta gehienez ere 90 eguneko epean, eta ezingo da egon erantzukizun publikoko katalogo eta zorroetan sartutako zerbitzuen hornidurarekin lotuta. Lagapenek 5 urteko epea izango dute, eta beste 5 urteko luzapena, hala badagokio. Prozedurari eta eskaera-baldintzei buruzko informazio osoa dokumentu honetan kontsulta daiteke.\nSareen Sareak erakunde sozialen arteko azpiegitura-premiei buruzko galdetegi labur bat egin zuen 2020an, antzemandako beharrak azpiegitura eskuragarriekin gurutzatu ahal izateko. Guztira, 40 erakunderen beharrak antzeman ziren 68 proiektutarako. Hori guztia Etxebizitza Sailburuordetzara igorritako dokumentu batean jaso da, une oro Berdintasun, Justizia eta Gizarte politiketako Sailarekin lankidetzan egindako prozesu batean. Galdetegiaren emaitzak jaso ostean, EHSSko gizarte-azpiegituren beharrak identifikatu ahal izan dira eta eskaera-prozedura hau egiteko balio izan du.


Metodologia – Antzerkhizkuntza\nAntzerkhizkuntza Normalkuntzan 2017\n2018. urtean, Eibarren, euskaraz eta kito!!! antolatutako Euskararen transmisioari buruzko VIII. jardunaldian emandako hitzaldiaren lehenengo zatia. Antzerkhizkuntza programaren zehaztasunak azaltzen dira, haztapenak eta ideia orokora.\nAntzerkhizkuntza berrikuntza metodologikoa elkarkidetzan\n2018. urtean, Eibarren, euskaraz eta kito!!! antolatutako Euskararen transmisioari buruzko VIII. jardunaldian emandako hitzaldiaren bigarren zatia.\nAntzerkhizkuntza programaren metodologia azaltzen da.\n''El Ave Maria Ikastetxea'' 8 urte antzerkhizkuntzan\nBilboko El Ave María ikastetxean egindako lanaren deskribapena, 8 urte ikasleen arteko elkarkidetza sortzen.\nPartaideekiko jarrerak eta joerak landuko ditugu norbanakoaren berezitasunak onartuz: etxeko hizkuntza, etorri berriak, etab.\nHarremanak euskaraz jorratzeko aukera zabalduko diegu: Antzerki ariketak euskaraz eginez eta norbanakoaren mugak gainditzen saiatuz ( lotsak euskara maila…)\nUmeen eremu naturala eskola izanik, hizkuntza-ohiturak bertan eraikitzen dituzte eta handik kalera bideratu. Beraz, Euskaraz egindako jarduera atsegina eskainiko diegu kaleko harremanak ere euskaraz izan daitezen.\nBalore baikor asko ere euskaraz garatuko ditugu; adibidez, begirunea, talde dinamika baikorrak, genero berdintasuna, euskarak mila kolore dituela, etab.\nAntzerki teknikak ikasiko ditugu, haien interesa, arreta eta motibazioa sustatzeko.\nSozializazioa esperientzian oinarritzen da. Antzerkiaren bidez, bizipen hauetara gerturatzea izango dute, emozioak eta sentimenduak antzeztuz. AntzerkthizkuntzA,n metodologia hortretatik abiatuko gara.\nGiza baliabideak helaraziko dizkiegu. Haien arteko harremana politagoa izateko, Euskaraz. Euskara balore baikorrekin lotu dezaten,\nEgunero ariketa dibertigarriak eta mamitsuak proposatuko dizkiegu Ariketa bakoitzean 4 helburu izango ditugu:\nEuskara erabiliko dute, nork bere maila duelarik, elkar onartuz eta akatsei garrantzia eman gabe, ahozkotasuna landuz.\nAntzerki teknika bat ikasiko dute. Teknika hauek antzerki profesionaletik aterata daude eta asko motibatuko dituzte ikasleak.\nGiza baliabide bat ikasiko dute. Baliabideren esanahia, gauzapena, abantailak, norberarengan duen eragina zein\ngainerako baliabideekin duen lotura.\nBerdintasunez jokatuko dute, bakoitzak taldeari berea emanez; bai neskek bai mutilek berdin hartu behako dute parte, totelak zein ezinduak, urduriak zein isilak, denon parte-hartzea sustatuko da. Nahiz eta berdintasuna ez izan helburu nagusia, euskararen garapenerako ezinbestekoa dela uste dugu, hizkuntza taldean hitz egiten delako eta taldeetan ezberdintasunak onartzea ezinbestekoa delako.\nEskola ordutegiaren barruan, tutoreekin batera, teoriatik praktikara doan bidea egingo dugu. Antzezlanaren sorkuntzarekin batera, ikasleek jasotako eredu berriak hedatu eta elkarbanatuko dituzte euren inguru naturalean, hau da, eskolatik kanpo ere eragin zuzena izango dute.\nTestu hau sortzerakoan, hainbat aldagai izango ditugu kontuan:\nAlde batetik, egin behar duten talde-lana:\nErabakiak hartu, parte hartu, taldean txandaka hitz egiten ikasi, gainerakoen erabakiak eta iritziak errespetatu eta aniztasuna ulertu… hau guztia euskaraz egingo dute, nork bere mailan.\nBestetik, antzezlanaren gaiaren aukeraketa:\nAurreko hiruhilekoan landutakoaren proiekzioa izango da, ikasleen interesen araberakoa, alegia (haien arteko gatazkak, jazarpenak, botere harremak, generoa…)\nGidoiaren eta eszenifikazioaren garapena, taldearen isla izango da (kalitatean, luzeran , publikoarekiko jarreran).\nBaloreak landuo ditugu,honetarako baloreen ikerketa, hausnarketa eta haien parte hartzea izango da ezinbestekoa.\nEntseguak egingo dira eta taldearen autonomia landuko da. Horretarako aurreko bi hiruhilekoetan ikusitako guztia, berriro ere parktikara eramango dugu.Ikasleen trebetasunez baliatuko gara (Musika jo, dantza egin,…)\nTaldeek klaseko entseguez aparte, haienkabuz ere entseguak egingodituzte, euskara, gelatik aterata.\n2015 Txurdinagako. Praktika onak ahozkotasuna\nTxurdinagako Berritzeguneak antolatutako praktika onen inguruko jardunaldiak. Ahozkotasuna gaia zelarik.\n2014 Etxebarriko proiektua\nBigarren hezkuntzan 3 urte daramagu Etxebarrin lanean, Euakara suspertu eta gaitasunak eskuratzen.\n2014 Erandion Hezkidetza\nUrte honetan hezkidetza izan da gain nagusia antzezpenetan, antzerkhizkuntzan egiten dugun lanarekin koherentzian.\n2013 Erandioko proiektua\nBideo Ederra hau. Lehen eta bigarren hezkuntzako hainbat taldek ilusio osoz bizi izan dute urte esperientzia.